Edurne Izaguirre Arrillaga\nAuthor Archives: Edurne Izaguirre Arrillaga\n24 noviembre, 2017 by Edurne Izaguirre Arrillaga 0 Comments\nUrriaren 22an Koadrillen Eguna ospatu genuen Zarautzen. Udaleko Gazteri Sailak urtero aurrera eramaten duen egun osoko ekintza. Gaztelekuak, bai egun horretan bai urtean zehar nerabeak komunitatean parte-hartzera bultzatzea du helburu nagusienetako bat. Aurten ere, egun horretan nerabeak disfrutatzeko aukera izatea erraztu genuen eta horretarako Koadrillen gymkana eta Gaztelekuan parte hartzen duten Djekin saio bat antolatu […]\n24 agosto, 2017 by Edurne Izaguirre Arrillaga 0 Comments\nMaiatzean 203 nerabek erantzundako galdeketan oinarrituriko programa osatu genuen, Udagazte17, eta esperientzia anitzak eta ederrak bizi genituen aurtengo udan ere. Betiko moduan, ekintza gustukoenak egun pasak izan dira, 81 nerabek parte hartu dutelarik. Uda hontan azpimarratzekoa da zarauztar dj nerabeak proposatu eta Haize-orratz gaztelekuko hezitzaile taldearen laguntzarekin aurrera eramandako Karramarro Fest ekitaldia malekoian. Erantzun oso […]\n12 julio, 2017 by Edurne Izaguirre Arrillaga 0 Comments\n2017ko San Pelaio jaietan, zarautzen, nerabeei leku berezia eskaini zaie programazioan eta gogoz hartu dute eskainitakoa. Ilusioa, parte hartzeko gogoa eta esker ona ikusi dugu nerabeengan jai hauek eurekin bizi ditugunok. Honelako esperientziek ematen digute indarra nerabeentzat eta nerabeekin lan egiten jarraitzeko. Zorionak zarauztar nerabeak! Hemen gaituzue bidelagun izaten jarraitzeko prest! Zarauzko Haize-orratz gaztelekuko hezitzaile […]\n25 abril, 2017 by Edurne Izaguirre Arrillaga 0 Comments\nAurten udaberrian egin dugu Haize-orratz festa eguraldi onaren esperoan eta merezi izan du. Apirilak 8an ospatu genuen Munoako karpan. Jaiaren funtsa gazteleku proiektua ikusgarri egitea zen eta honetan lagundu ziguten 21 nerabe eragilek, haiek gabe ez litzateke posible izango. Hitz gehiagorik gabe, irudietan ikus genezake bizitakoa:\n10 marzo, 2017 by Edurne Izaguirre Arrillaga 0 Comments\nAurten Zarauzko inauterietan berrikuntza moduan, egunari hasiera aproposa emateko txupinazoa eta nerabeentzako zirko tailerrak (Zirkolore) izan genituen. Gainera Lehen txupinazo honetan Haize orratz gaztelekuko hezitzaileak izan gara galtzagorriekin batera, egun koloretsuari hasiera eman diogunak. Arratsaldean, Zarauzko Haize-orratz udal gaztelekuan inauteri festa antolatu genuen. Arratsaldeko 18:00etatik 21:00ak bitartean DJ gazteek (DJ Reduus, DJ Inperial, DJ Davila […]\nGazte Gabonak 16-17 Haize-orratz gaztelekuan\n13 enero, 2017 by Edurne Izaguirre Arrillaga 0 Comments\nBukatu berri dugu aurtengo gabonetako programa berezia, eskertu nahi genuke zarauztar familiek gugan jarritako konfidantza, eskaini genituen leku guztiak bete dira proposaturiko irteeretan: 97 Bilboko PIN-erako, 14 urtetik gorako 45 paintball-erako eta 26 Askizura lo egitera joateko. 121 nerabe izan ditugu gurekin esperientzia berriak bizitzen. Aurtengoan irteerez gain herrian bertan programazio berezia eskaini nahi izan dugu […]\n16 diciembre, 2016 by Edurne Izaguirre Arrillaga 0 Comments\nEuskaraz Bizi Nahi Dut jaia 2016 Haize-orratz gaztelekuan\n9 diciembre, 2016 by Edurne Izaguirre Arrillaga 0 Comments\nAbenduak 3an Zarauzko Haize-orratz udal gaztelekuan Euskaraz Bizi Nahi Dut jaia egin genuen; baina aurreko astean hasi ginen prestaketan. Larunbat arratsaldean zehar euskararen ginkana martxan izan genuen 5 sari lortzeko. 80 nerabek parte hartu zuten lau frogako ginkanan eta gustora hartu zituzten sariak. Ginkanaz gain bazeuden parte hartze libreko guneak: irakurketa txokoa, mahai jolasen […]\nNerabeen gunea Koadrila egunean Zarautzen\n18 octubre, 2016 by Edurne Izaguirre Arrillaga 0 Comments\nAzken urteetan herriko jaietan nerabeentzako denbora eta guneak sortzeko lanean ibili gara haize-orratz gaztelekutik. Koadrila egunean herrian programatutakoan parte hartuaz hasi ginen eta aurtengoan lehen aldiz nerabeen olinpiadak antolatu ditugu goizez; bost talde, 34 gazte, egon ziren lehian giro ederrean. Arratsaldez berriz, arrakasta handia izan zuten nerabeen guneko lau puzgarriek eta eguneko momentu gorena gure […]\n15 julio, 2016 by Edurne Izaguirre Arrillaga 0 Comments


Euskadik Estatuko turismo merkatuan duen irudia indartu nahi du - Ekonomiaren KZ\nEuskadik Estatuko turismo merkatuan duen irudia indartu nahi du\nEusko Jaurlaritzako Turismo, Merkataritza eta Kontsumo Sailak akordioa izenpetu du Estatuko Bidaia Agentzien Konfederazioarekin (CEAV, gaztelaniazko siglekin), Euskal Autonomia Erkidegoak (EAE) Espainiako Estatuko merkatuan duen irudia indartzeko.\nAkordioaren helburua da EAEk Estatuko bidaia agentziekin duen harremana azpimarratzea, funtsezkoak baitira turismo balioaren katean, eta horretarako, bi aldeek ekintza batzuk zehaztu dituzte 2022rako.\nHorrela, EAEk sei lan saiotan parte hartuko du urtean zehar lehentasunezko merkatuetan (Madril, Castello, Valentzia, Alacant, Malaga eta Lisboa). Merkatu horietan, helmugako ohiko euskal turismo produktuen eta berrikuntzen berri emango zaie bidaia agenteei eta merkatu bakoitzeko beste eragile laguntzaile batzuei.\nGainera, CEAVek EAEn urriaren 6an antolatuko duen lan saio profesionalaren anfitrioia izango da Basquetour Turismoaren Euskal Agentzia. Era berean, sareko prestakuntza espezializatua emango du ekoturismoan, EAEk turismo modalitate horretan duen esperientzia zabala oinarri hartuta.\nDaniel Solana Basquetour agentziako zuzendariak adierazi denez, pandemian zehar Turismo, Merkataritza eta Kontsumo Sailak bere sektoreei eman dien baitan dago akordioa. “Eusko Jaurlaritzatik bidaia agentziekin batera helmuga berreskuratzeko lanean ematen dugun garrantzia nabarmentzen duten ekintzak dira”, gaineratu du.\nBidaia Agentzien Espainiako Konfederazioak 5.000 bidaia agentzia biltzen ditu, handizkakoak zein txikizkakoak. Bidaia agentziok publikoarentzako 9.000 establezimendu inguru eta 70.000 langile dituzte, eta 20.000 milioi eurotik gorako fakturazioa.\n← Euskal enpresen konfiantza hobetu da 2022ra begira\nIbilbide oparoa Ficobarentzat 2021ean →


Kokapena - ITS Tech Eskola\nNew Delhi, India hiriburuko lurraldean, iparraldeko metropoli hiri masiboa da. Delhi 1600 urteko kultura eta metropoli hiri teknologikoki aurreratuaren konbinazio ezin hobea da. Delhi erakusten du Mughal Erako monumentu historikoak, Red Fort, Humayunen hilobia eta Qutub Minar barne. Delhi National Geographic Traveler Magazine aldizkariaren '50 Bizitza Lekuan' zerrendatuta dago. Delhi bidaltzen duzunean TAJ MAHAL (Munduko mirariak) esploratzeko aukera ere baduzu, Delhi-ra hurbil dagoenez eta ITS-ek eskainitako bisita osagarri bezala eskaintzen dena.\nTeknologia Berritzaileen Soluzioak egoitza nagusia duGurgaon. ITS nagusiki IT entrenamenduak, prestakuntza gelak eta irtenbide hornitzaileak dira.ITS Tech Eskolaematen duprestakuntza gela gurgaon-enprestakuntza korporatiboarekin, ikaskuntza aberatsa duen ingurunearekin, gure azpiegitura modernoarekin eta goi-mailako instalazioekin, prestakuntza tekniko korporatiboaren beharrak kontuan hartuta.\nITSek asko dituGurgaoneko entrenamendu gelakhau da, South City-ko 1, Star Mall eta sektorean - 14 Huda City Centre, Iffco Chowk eta MG Road metro geltokien hurbil. ITS 13 izatea daprestakuntza gelak alokatzeko Gurgaon-eneta egun batean 270 parte-hartzaileei egokitu zaie. ITSGurgaoneko Prestakuntza Aretoagoi-mailako makinak, goi muntatutako proiektorea eta taula zuria ditu.\nHartu klaseetako arnasa giro honetan, ikasle guztiek elkarrekin zintzilikatzeko. Indian eta Afrikako sukaldaritza desberdinekin esperimentatu zure gustu-zaporeei begira.\nGurgaon-eko ostatu-aukera guztiak zabalak eta ondo aireztatuak ditu gelak, zerbitzu modernoekin. Hala nola, wifi, telebista, berogailua, energia aurreztea, doako laguntza zure egonaldiarekin.\nHotel Pllazio (4 izar)\nEuropako arkitekturarekin inspiratutako eraikin batean kokatuta, The Pllazio hotelak igerilekua, spa eta ongizatea eta fitness zentroa eskaintzen ditu.\nXUDUM h Huda City Centre Metro geltokia eta Fortis Ospitalea\nScruples Bar zure otorduaren ostean\nGimnasioa eta Igerilekua\nMelange World Cuisine Jatetxean afaldu.\nHotel Crown Plaza (4 izar bat)\nOngi etorri negozio bidaia egiteko modu berri eta hobe batera, guztiz konektaturik sentitzen zarenean eta gauean atseden hartzeko.\nJanari azkarra eta freskoa\nOn-gune Gurpil-aulki eskuragarri\nOn-gune Fitness & Wellness Center\nB 100 A, Hegoaldeko hiria 1, Sinadura Dorreen inguruan,


Aurtengo maiatzean izan genuen lehenengoz Beterri Km0 estrategiaren berri, proiektuaren bultzatzaileek Hernanin egindako aurkezpenean. Hernani, Urnieta, Usurbil, Astigarraga, Lasarte-Oria eta Andoainek osatzen duten Gipuzkoako eskualdean tokiko produktuen kontsumoari bultzada ematea da egitasmoaren lehen helburua. Baina, nola lortu hori? Galderari erantzunak bilatzeko elkarlanean hasi ziren Behemendi Landa Garapenerako Elkartea, Karabeleko etxaldea, Ximaurpila elkartea eta Hiritik At eta Tapuntu Kooperatibak. Ta Puntu proiektuaren komunikazio alorraz arduratzen da eta Hiritik At kooperatibak zuzendaritza teknikoa darama.\nAndoni Egia Olaizola Beterri-Buruntza eskualdeko garapen teknikariak azaldu duenez, duela hiruzpalau urte abiatu zen proiektua: “Behemendi Elkarteak hipotesia egin zuen orduan: eskualdean agroekologian ziharduten geroz eta ekoizle gehiago zeuden eta aurrera begira produktuak merkaturatzeko arazoak sor zitezkeen”. Ordura arte martxan zituzten merkaturatze bideak, saskien banaketa esaterako, mugak zituela ohartu ziren, eta aukera berrien bila hasi ziren.\nMarka bat baino askoz gehiago\nAlde batetik, bertako produktuen identifikazioa errazten duen marka moduan uler daiteke Beterri Km0. “Marka bat sortu da izen batekin eta euskarri batzuekin. Pegatinak ditugu, esaterako, bertako produktuak dituzten dendak eta produktuak berak identifikatzeko”, dio Mikel Olaiz Garmendia Ta Puntu kooperatibako kideak. Eskualdeko komertzioetan eta jatetxeetan tokiko produktuen eskaintza zabaltzea da proiektuaren asmoetako bat. Horretarako eskualdeko ekoizleen katalogoa sortu dute, prezioak eta informazioa banatzaileen esku jarri eta tokiko produktuak eskuratzea errazteko.\nDena den, marka hutsetik askoz harago doan egitasmoa da Beterri Km0. Tokiko produktuen banatze sistemaren inguruan hausnartu nahi izan dute bultzatzaileek. Dendez eta jatetxeez gain, non gehiago eskaini daitezke bertako produktuak? Identifikatze lan horretan, aukera on bat aurkitu dute: jantoki kolektiboak.\nJantoki publikoetan, bertako produktuak\n“Bertako produktuen kontsumoa sustatu nahi badugu, eta administrazio publikoak aitzindari eta eredu izan behar badu, bada, goazen administrazio publikotik bertako produktuen kontsumoa bideratzera”. Ideia horri tira eginez, jantokiak zituzten eskualdeko gune publikoen lizitazioak aztertzeari ekin zioten: “Lizitazioekin jantoki publikoak enpresa bati esleitzen zaizkio, baina hor badago klausula anbientalak jartzerik”, ohartarazi du Egiak. Epe laburrean bukatzen ziren lizitazioei klausula anbientalak ezarri eta jantoki horietan eskaintzen diren produktuak 25 kilometroren bueltan ekoiztuak izateko baldintza ezarri dute.\nOraingoz, Hernaniko zaharren egoitzako, polikiroldegiko eta eguneko zentroko jantokietan daude martxan bertako produktuez osatutako menuak. “Hernaniko zahar egoitzan, adibidez, egunean 200 bazkari eta 130 afari ematen dira. Urtean 50.000 menutik gora dira”, kalkulatu du eskualdeko teknikariak. Hernaniko eta Usurbilgo haur eskoletako eta Andoaingo Galardi Udal Haur Eskolako jantokietan ere eskaintzen dituzte eskualdeko produktuak otorduetan. Egiaren hitzetan, “helburua da ekoizpena baino kontsumo handiagoa sustatzea, gero hortik lur berriak bilatu eta ekoizle berriei ateak zabaltzeko”.\nLurren errolda eta ekoizleen formakuntza\nBehin tokiko produktuen kontsumoak gora eginda –jantoki publikoetako eskariarekin jada gertatzen ari dena–, proiektuko kideek jakin badakite egungo eskualdeko ekoizleen eskaintza txiki geldituko dela. Oztopoa baino aukera dela ikusten dute, ordea. “Behemendirekin lurren errolda egiten ari gara –dio Olaizek–, eskualdean libre dauden lur publiko eta pribatuak identifikatzeko eta ekoizle berrien esku jartzeko”. Oraingoz bi hektarea hartu dituzte Astigarragan eta Andoainen eta denera lau lanpostu sortu.\nKoldo Huegun Zapirain, oilasko ekoizlea: “Elikadura, hori bai dela ekintza politikoa. Euskal Herrian kontsumitzen dugunetik %5 inguru soilik da bertan ekoitzia, hortxe dago koska”.\nFormazioari garrantzi handia eman diote Beterri Km0 proiektuan. Hainbat saio eskainiko dizkiete eskualdeko ekoizleei –zaharrei zein berriei– hurrengo hilabeteetan: ekoizpenaren jasangarritasunari lotutakoak zenbait –nekazaritza organikoa, bio-ongarriak…– eta enpresaritzari eta marketinari lotuak beste batzuk, ekonomia sozial eta eraldatzailearen baitan proiektuak bideragarri izan daitezen.\nProiektua laburbilduz: “Bertako produktuen kontsumoa sustatzea, ekoizpena kontsumo horretara bideratzea eta aldi berean ekoizpena zabaltzea hortik lanpostuak sortzeko; eta ekoizleei formazioa eskaintzea proiektuak bideragarriak eta ingurumenarekiko jasangarriak izan daitezen”. Oinarri sendoa ezartzeko hanka askoko ekimena da, beraz, Beterri Km0.\nKoldo Huegun Zapirain oilasko ekoizle usurbildarra proiektuko eta Lumagorri elkarteko kide da. Argi du modu honetako egitasmoak nahitaezkoak direla sektorea suspertu nahi bada. “Gipuzkoan lehen sektorea erdi hilda dago ez delako potentziatu, laguntzeko modua ez delako egokia izan. Instalatzeko eta produzitzeko laguntzak eman bai, baina gero lehoietara bota gaituzte eta ezinezkoa zaigu handiekin leihatzea. Bukaeraraino lotu behar da tokiko produktuen bidea, kontsumitzailearenganaino, Beterri Km0 proiektuak lotu nahi duen bezala”, dio.\nEuskal Herrian dagoen kontzientzia politikoa elikadurara eramatea proposatzen du ekoizleak: “Hori bai dela ekintza politikoa, elikadura. Euskal Herrian kontsumitzen dugunetik %5 inguru soilik da bertan ekoitzia, hortxe dago koska. Lanpostuak, elikagaien kalitatea, ingurumenaren zaintza… Guztia dago horri zuzenean lotuta”.\nKanal hauetan artxibatua: Lehen sektorea | Hernani | Tokian tokiko ekonomia | Ekonomia eraldatzailea | Baratzetik mundura | Jangelak\nLurramaren 16. edizioa Arbonako Berruetan egin da ELBk eta Lurzaindiak okupatu eremuan. Urriaren 24ko egunak okupazioaren 120. eguna markatu du. Besta giroan bukatu da okupazioa. Kanaldudek Arbonatik eskaini zuzeneko emankizunean lau lagun gomitatu dituzte: Lurramako lehendakari... [+]


Kontsumoa da, bere alderdi guztietan (elikagaiak, ura, ontziak, arropa, energia, produktu elektronikoak, aisialdia, banku-produktuak eta abar luze bat), herritarrok dugun arma boteretsuenetako bat, gure gizarteak eta planetak, oro har, dituzten arazo larrienetako batzuei —klima aldaketa eta kutsadura (airearena eta urarena, plastikoek eragindakoa…)—.aurre egiteko Bidegabekeria sozialaren aurka egiteko ere oso eraginkorra da.\nSagarrak Ekologista Taldean argi izan dugu beti errealitate hori, eta 10 urte daramagu kontsumo arduratsua lantzen. Gaur egungo ekoizpen- eta kontsumo-eredu kapitalistaren ondorio den arazoaren zergatiak eta eraginak aztertzeaz gain, kontsumo arduratsu eta jasangarrirako ohiturak hartzea ahalbidetuko diguten alternatibak ematen jardun dugu, batez ere. Aldi berean, aldaketa horretan murgilduta dauden kolektiboekin elkarlanean aritu gara (ekoizle ekologikoak, kontsumo-taldeak, ekonomia alternatiboko enpresak, energia-kooperatibak, banka etikoa, beste talde sozial eta ekologista batzuk…).\nDena dela, ospatzea ere garrantzitsua iruditzen zaigu: egindako bidea, bide horretan lortutakoa, gure filosofiarekin bat egiten duten kolektibo eta proiektuekin eraikitako sarea… Hori dela eta, jai bat egingo dugu azaroaren 10ean, 11:00etatik 20:00etara, Solobarria plazan. Basauriko eta inguruko herrietako guztiak gonbidatuta zaudete.\nBasauri, 2019ko azaroa


Alerik gabeko aerosorgailu berriek berriztagarriak dira Berriztagarri Berdeak\nAurreko mezu batean arazoaren inguruan ari ginen aerosorgailuen palek sortutako hondakinak parke eolikoen. Etorkizun hurbilean artatu beharko dute 4.500 paletik gora eta aprobetxatu material horiek.\nPalek hegaztiengan duten eragina saihesteko, ikusizko eragina, materialean aurreztea eta hondakinak sortzea ekiditeko, proiektuak palarik gabeko aerosorgailuak. Nola sor dezake aerosorgailu batek haizerik gabe palarik gabe?\n2 Aerosorgailuaren ezaugarriak\n3 Aerosorgailuaren onurak\nProiektu hau egungo 3 paletako aerosorgailuak palarik gabeko aerosorgailuetara bilakatzen saiatzen da. Zalantzarik izanez gero, aerosorgailu hauek ohikoak diren energia bera sortzeko gai dira, baina ekoizpen kostuak aurreztu eta palen eraginak saihesten dituzte.\nPalarik ez duenez, energia sortzeko modua, baita morfologia eta diseinua ere oraingoetatik guztiz desberdinak dira. Vortex proiektuaren arduradunak hauek dira David Suriol, David Yáñez eta Raúl Martín, Deutecno enpresako bazkideak.\nPalen murrizketa horrek materialak, garraioa, eraikuntza, mantentze kostuak aurrezteko abantaila eskaintzen du eta, gainera,% 40 energia gehiago sortzen du ohikoetan inbertitzen den diru berarekin.\n2006az geroztik, diseinu honen lehen patentea aurkeztu zenetik, aerosorgailu horiek hobetzeko lanak egin dira. Energia sortzearen eraginkortasuna eta eraginkortasuna probatzeko, haize tunela eraiki zen errealitatea probatzeko eta simulatzeko. Frogatuta dago 3 metro inguruko altuera duen aerosorgailu prototipoa.\nGailu hau zilindro erdi zurrun bertikal batez osatuta dago, lurrera ainguratuta dagoena eta zeinena materialak piezoelektrikoak dira. Gogoratzen dugu material piezoelektrikoek tentsio mekanikoa elektrizitate bihur dezaketela eta elektrizitatea bibrazio mekaniko bihur dezaketela. Kuartzoa kristal piezoelektriko naturalaren adibidea da. Ondoren, energia elektrikoa haizearekin erresonantzian sartzen direnean material horiek jasaten duten deformazioaren ondorioz sortzen da. Ulertzeko moduan, beisbol bat hankaz gora, goitik behera eta kulunkatuta balego bezala funtzionatzen du.\nHaize-sorgailuak lortzen saiatzen dena aprobetxatzea da Von Kármánen zurrunbilo kale efektua. Von Kármán zurrunbilo kalea urpeko gorputzen gainetik igarotzean fluido geruza ez-geldirik bereizteak eragindako zurrunbiloen eredu errepikaria da. Efektu honekin, aerosorgailuak alde batetik bestera oszila dezake, horrela sortzen den energia zinetikoa aprobetxatu eta horrela energia elektriko bihurtzeko.\nHaize-sorgailu berri horien abantaila batzuk hauek dira:\nEz dute zaratarik sortzen.\nEz dituzte radarrak oztopatzen.\nMaterialen eta muntaiaren kostu txikiagoa.\nIngurumenaren eta paisaiaren eragina murrizten du.\nEraginkorragoa. Energia garbi merkeagoa ekoizten du.\nHaizearen abiadura sorta handiagoarekin funtzionatzen du.\nAzalera gutxiago okupatzen dute.\nHegaztiak zure inguruan hegan egiteko salbu daude.\nKarbono aztarna% 40 murrizten da.\nItsasoko landareetarako aproposak dira instalazio eta mantentze lan errazak direla eta.\nEnergia eolikoaren iraultza honekin, merkatuek kostuak aurrezten dituzten eta elektrizitate sorkuntza bera mantentzen duten aerosorgailu berri horien eskaintza handituko dute. Probaren instalazio osoa urte honen amaieran amaituko da, eguzki energiarekin konbinatuko da Indiako etxeak elikatzeko.\nGainera, proiektuak Repsol-en eta beste hamabi inbertitzaile pribaturen laguntza izan du, energia eolikoaren eta asmakizun iraultzaile honen aldeko apustua egin dutenak. Merkatuko prezioa izango litzateke 5500 euro inguru 12,5 m-ko altuerako aerosorgailu baterako. Baina helburua 100 metroko Zurrunbilo bat eraikitzea da 2018rako, turbina zenbat eta altuagoa izan, orduan eta errendimendu handiagoa izango du eta energia gehiago sortuko du.\nArtikuluaren bide osoa: Berriztagarri Berdeak » Energia berriztagarriak » Energia eolikoa » Alerik gabeko aerosorgailu berriak


Abra ertzean, Seantes mendiaren magalean, Nerbioi ibaiaren alboan dago kokatuta, eta historian zehar arrantzarekin lotura estua izan du herriak, horren ondorioz, “villa de las sardinas” deitu izan diote.Euskal Herriko bederatzigarren hiri populatuena da. Ortuella, Zierbena eta Portugaleterekin egiten ditu mugakide. Iparraldean Bizkaiko Golkoa du.\nSanturtziko leku interesgarrien artean 1902an eraikitako Oriol Jauregia; Merkataritza-Portua; Itsasoko Amaren Parrokia; Udaletxea, Cristobal Murrietari Monumentua; eta Eskulturen museoa daude.\nKultur (Webgunea) Baraka erabiltzaileak\nHerritarrek autogestionaturiko Mamarigako Kultur Etxea. Mamariga auzoaren bizitza kulturalaren bihotza eta herritar askoren topaleku. Ikastaroak, kontzertuak, hitzaldiak... auzotik eta auzoarentzat. Auzoa eta auzokideen historia bizia.\nSanturtzitik Portugaletera Baraka erabiltzaileak\nSanturtziko portutik Portugaleteko alde zaharrera ibarrari lotua doan bidea. Paseo ederra eta lasaia. Bizkaia zubiaren parean amaitu ahal duzu edo ibarra jarraituz Sestaoraino luzatzeko aukera daukazu.\nSorrera urtea: 1075\nBiztanleria kopurua: 47.076\nGPS koordenadak: 43°19′46″N 3°1′59″W\nHerriko festak: Karmenak. Uztailaren erdialdean.\nSanturtzi: Itsasoz nahiz lehorrez\nBilbo-Santurtzi: Uretako burdin bideetan. Urtzi Urrutikoetxearen erreportajea\nSerantes mendia: Abrako gailurra


ikasbil.eus: Docutec: Ulertezinezko istorioak\nHogei urtetik gora Australian bizi den neska txinatar batek ondorengo pasadizoa kontatu zidan. Herrialde horretara iritsi eta gutxira (ingelesa erraztasunez hitz egiten zuenean) bere urtebetetzea zen eta neska australiar batek, ospatzeko, bazkaltzera gonbidatu zuen. Lagunaren etxean zeudenean, txukun-txukun bilduriko opari bat eman zion hark. Txinatarrak sentimendu handiz eman zizkion eskerrak eta alboan utzi zuen oparia. "Ez al duzu paketea ireki nahi?" galdetu zion lagunak, harrituta. "Ez, ez! Ez dut orain ireki nahi!" erantzun zuen txinatarrak. Laster konturatu zen "akats kultural" bat egin zuela. Txinatar batentzat jaso berri den oparia berehala zabaltzea zatarkeria da, eta anglosaxoniar batentzat, berriz, alderantziz.\nAskotan esan ohi da etorkinen arazo nagusia hizkuntza berri bat ikastea dela, eta egia esan, Australiana bizitzera joaten diren asiarrentzat benetan gogorra da ingelesez hitz egiten ikastea. Baina hizkuntza ongi menperatzen dutenek ere herrialde horren ohitura eta usadioak ezagutzen ez badituzte hutsegite galantak egin ditzakete.\nHizkuntza eta errituala\nHala da, desberdintasun kultural horiek ez ezagutzeak arazoak sortarazten dizkie etorkinei. Adibidez, bi txinatar kalean elkar ikustean ohizkoa da "Nora zoaz?" (ini shang nar qua?) edo "Bazkaldu al duzu?" (,~ni ehi fan le ma?) batez agurtzea; hori herrialde anglosaxoi batean ez zen ontzat hartuko, gehiegizko intromisiotzat baizik, zeren bizitza pribatuarekiko begirunea oso hedatuta baitago herri horietan.\nAustralian, berriz, jendeak, normalean elkar agurtzeko "Zer moduz zaude?" edota "Nola doakizu?" bezalakoak erabiltzen ditu, baina hori protokolo hutsa besterik ez da. Ingelesaren estereotipo formula batzuk dira, eta erantzuna ere normalean estereotipikoa izan ohi da. Jendeak "ondo" erantzuten du, nahiz eta gaizki egon.\nEtorkin txinatar askorentzat ez da erraza guzti honi ulertzea. "Zergatik galdetzen didate zer moduz nagoen —dio etorkinak— bost axola bazaie ni benetan nola nagoen? Hipokresi hutsa da!". Urte batzuk igaro daitezke Txinako arau eta kodeen arabera pentsatzen dutela konturatu baino lehen.\nBestalde, anglo-australiar batek beste norbait "Zer dotore zauden gaur, alajaina!" esanez agurtzen badu, solaskidearen janzkera aipatzeaz gain, agian azpitik horrelakoren bat galdetzen ari da: "Esango al didazu nora/norengana zoazen?". Eta erantzuna zera izan liteke: "Nire jefearengana noa" edo "Gaur gauean festa bat dugu".\nAsiako kultura askotan bi lagunek edo ezagunek kalean topo egiten dutenean, gelditu eta elkar agurtzen dute. Gero, hitz egiten geratzen dira; OSO lagunak badira luze jardungo dute, eta gutxi ezagutzen badira, berriz, laburki arituko zaizkigu. Ez litzateke batere egokia izango, "kaixo" bakarrik esan eta aurrera jarraitzea. Nahiz eta presa izan, ohitura onen arabera gelditu eta solaskidearen galderei errespetuz erantzun behar zaie.\nAustralian jendea ez da hain formala, eta horrelakoetan "Barkatu, baina presaka nabil" edota gelditu ere egin gabe "kaixo" bakarrik esatea onartuta dago. Etorkin txinatar batentzat, berriz, jarrera hori zakarra izateaz gain mingarria ere izan daiteke.\nJan ezazu, jan ezazu, jan ezazu!\nHona hemen askotan gertatzen den beste gaizki ulertzea. Bikote txinatar batek lagun australiarrak gonbidatzen ditu afaltzera. Gonbidatuak etxera sartzen direnean anfitrioiak beraiengana joan eta sofa seinalatuz zera esaten diete: "Eseri, eseri, eser zaitezte, mesedez". Gonbidatuek txintik esan gabe egiten dute agindutakoa, baina pixka bat harrituta geratzen dira. Gero jangelara joan eta etxekoandreak bazkaria mahaira ekartzen duenean senarrak, zotzak eskuan, horrela esaten die: "Jan, mesedez, jan ezazue, jan".\nGonbidatuek ohitura txinatarrak ezagutzen ez, eta ez dira eroso izaten. Horrek anfitrioiak are abegikorrago izatera bultzatzen ditu eta berriz esaten dute: "ea, jan ezazue ba, jan ezazue mesedez!". Australiarrak txinatarren jokabidea ohi ez bezalakoa izateaz gain autoritarioa ere badela pentsatzen hasten dira. Txinatarrak, berriz, nahastuta azalduko dira, ez baitute ulertuko beren lagunen begiramendua. Ez dira konturatzen "akats kultural" bat egiten ari direla.\nAnfitrioi txinatarrek normalean "eseri nahi al duzu?" edota "mesedez, jan ezazu lasai, etxean bezala" esan beharrean, hitz zuzenagoak erabiltzen dituzte: "zuo, zuo, zuo" eta "ehi, ehi, ehi". "Jan" eta "Eser zaitez" hitzak errepikatzearen helbunua giro etxekoia eta lasaia sortzea da, gonbidatuak erosoago senti daitezen.\nBikote txinatar horrek ez zekien ingelesez itsusia dela helduei horrela hitz egitea. Hizkera hori normalean haur edota etxeko txakurrekin bakarrik erabiltzen da, agindua emateko. Abegikor eta eskuzabal izan nahi zuen bikote txinatarrak, baina beren formulak zuzenean itzultzean aurkakoa lortu zuten: gonbidatuak deseroso sentitu ziren.\nInoiz ez esan ezetz\nAsiako kultura askotan opari bat jasotzen duenak beste hainbeste eginbehar dio eman dionari. Txinan, adibidez, opari bat jasotzen denean berehala antzeko balioa edo garrantzia duen zerbait ematen da. Bestela, pertsona honi gaizki geratzen da.\nEman eta hartze hori oso garrantzitsua da kultura txinatarrean: adiskidetasuna bultzatzen du, eta harmonia sortzen du etxekoen, senideen, lagunen eta kideen artean, elkarren arteko harremanak sendotuz. Inguru anglo-australiarrean, ordea, opari bat ematea eskerrak emateko edo atsegintasuna adierazteko era bat da. Oparia jasotzen duenak ez du derrigorrez ezer eman beharrik ordainetan. Horren ordez, aukera duenean, mesede bat egin diezaieke —etxez aldatzen direnean lagundu, edo, oporretan katua zaindu. Ohitura hauek ezagutzen ez dituztenez, etorkin txinatar asko mindu egiten dira lagun australiar batek oparia jasotzean "eskerrik asko" bakarrik esaten duenean, ordainetan ezen eskaini gabe.\nGonbidapen bati baiezkoa emateak edo uko egiteak ere arazoak sor ditzake. Txinan, lehen aipatu dugun bezala, norbaitek gonbidapen bat jasotzen duenean, antzeko zerbait eskaini behar du handik piskatera. Normalen onartu egiten da, baina beste konpromisoren bat izanez gero edo gonbidatzen duena ez bada oso gogoko, aitzakiaren bat bilatzen dute ez onartzeko. Aitzakiak maiz gezurrezkoak" izan arren anfitrioiak erraz onartzen ditu, badakielako ezetz esateko modu diplomatikoa eta elegantea dela, eta, garrantzitsuena, badakielako bide hori erabiltzea kulturalki onartuta dagoela.\nAgian arlo honetan izaten dute Australian dauden etorkin txinatarrek kultur txokerik handiena. Beraientzat oso garrantzitsua da aurpegia salbatzea" (gei mian zi). Esaldi horrek esanahi desberdinak izan ditzake egoeraren arabera: bakoitzak bere duintasuna edo egoa babestea, bestearen duintasuna errespetatzea, bere sentimenduei minik ez egitea lo egoera larrian ez jartzea. Horregatik, txinatar batek gonbidapen bati uko egin behar onean, hestearen "aurpegia salbatzen" saiatuko da, eta beraz, ez du "ez" hitza erabiliko, beraientzat hitz hori ofentsiboa baita.\nHori dela-eta, zenbait txinatar bene-benetan haserretzen dira australiar batek gonbidapenari ezezko zuzena ematen dionean, adibidez, "Barkatu, baina gaur gauean irensgailua konpondu behar diat" edo antzeko gauzak esanez. Asiarrentzat erantzun hori itsusia, lotsagabea eta zakarra da. Kasu honetan ere, gaizki ulertzea ez da erabilitako hitzengatik sortu, esateko moduagatik baizik.\nHizkuntza kulturaren adierazgarri da. Etorkinentzat hizkuntza bera ikastea bezain garrantzitsua da kultura berri hori ondo ezagutzea. Gaur egun etorkinei zuzenduriko ikastaroek hizkuntza besterik ez dute irakasten. Hizkuntza eta kulturaren arteko lotura dinamikoa ulertzea ezinbestekoa da hizkuntza behar bezala ikasteko eta erabiltzeko.\nTian , Jia


Elkarretaratzea egingo dute bihar Aiala Vidrion, langile bat kaleratu dutelako - Laudio - Aiaraldea.eus\nTxabi Alvarado Bañares 2019-09-18 07:15\nAiala Vidrioko langileak, lan hitzarmena dela eta eginiko elkarretaratzeetako batean. / Aiaraldea.eus\nLAB eta CCOO sindikatuek deitu dute mobilizazioa. Bihar -irailak 19- egingo dute, 13:00etatik 14:00etara eta 14:00etatik 15:00etara.\nElkarretaratzea deitu dute Aiala Vidrioko LAB eta CCOOk biharko. Langile baten kaleratzea salatzea izango da mobilizazioaren xedea. Iraupen luzeko bajan zegoela aire librean jarduera bat egiteagatik zigortu du enpresak behargina, mina izatearen plantak egitea egotzita.\nHorren aurrean, sindikatuek nabarmendu dute langileak ostegun honetarako duela aurre-operazioa egiteko zita. “Inor ez da operatzen gaitzik ez badu. Gainera, beharginak medikuaren baimena zuen egin zuen jarduera egiteko”. Salatu dutenez, enpresak badaki kaleratzea ez dagoela justifikatua. Horregatik, zuzendaritzaren asmoa gaixotasun profesional bat ez aitortzea dela uste dute bi sindikatuek. “Enpresak mezu argi bat helarazi nahi die pertsonalari laneko bajak harago ez eramatea eta laneko gaixotasun batek aitortza eskatzeari uko egitea”.\nGauzak hala, LABek eta CCOOk azpimarratu dute gertatutako ez dela “langile baten” aurkako erasoa, “lanaren eraginez lesio bat pairatu dezakeen edozeinen aurkakoa baizik”. Horregatik, “erantzun bateratua” emateko unea dela uste dut elkarretaratzearen deitzaileek. “Ez gara makinak, ez gara zenbakiak. Enpresak bide horretatik jarraitu nahi badu aurrean izango gaitu gure lanpostuak, osasuna eta etorkizuna defendatzeko”.\nTxabi Alvarado Bañares 2019 mar 21 Laudio\nTxabi Alvarado Bañares 2019 ots 08 Laudio\nGreban daude berriz Aiala Vidrioko langileak, lan hitzarmenaren alde. Baina ez da aurkari makala aurrean dutena, EAEko familia boteretsuenetako bat...


'Lo potolo' liburuan hartu du parte Anjel Lertxundik - Orio - Karkara.eus\n'Lo potolo' liburuan hartu du parte Anjel Lertxundik\nKarkara 2019-12-02 20:28\nAnjel Lertxundi idazlea. (Aritz Mutiozabal)\nHaurrentzako 30 testu inguru idatzi dituzte zortzi egilek, eta Alberdania argitaletxeak plazaratu du bilduma Eider Eibarrek ilustratuta.\nAlberdania argitaletxeak haurrei zuzenduriko Lo potolo. Lotara joateko ipuinak liburua kaleratu berri du zortzi idazleren lanekin. Horien artean, Anjel Letxundiren testuak daude; idazle oriotarrak Amona Petrari ikasia eta Behiak muuu! ipuinak ekarri ditu lan honetara.\nGainerako idazleak dira Uxue Alberdi, Mitxel Murua, Harkaitz Cano, Leire Bilbao, Juan Kruz Igerabide, Miren Agur Meabe eta Patxi Zubizarreta. Ia 30 pieza bildu dituzte, Eider Eibar ilustratzailearen marrazkiekin apainduta. Ipuinekin batera, poemak, jolasak, egitura erritmikoak, hitz-jolas eta aho-korapiloen tankerako testuak ditu liburuak.\n“Askotarikoak dira piezak, askotarikoak diren bezala lumak eta erregistroak. Liluratik pikardiara, jolasetik gogoetara, goxotasunetik irribarrera, edo algarara… Bidaia etengabea proposatzen zaio irakurtzen duenari eta entzuten duenari”, nabarmendu zuen Jorge Giménez Bech Alberdaniako editoreak aurkezpenean.


Turismo-lizentziaren Kodea: HVI00344\nHiriko hotel honek egoera pribilegiatua du Gasteizko hirigune historikotik gertu.\nEstablezimenduak lotura bikainak ditu Bilbo eta Donostia hiriekin eta Arabako Errioxako mahastigintza eskualde xarmangarritik gertu dago.\nBisitariek 50 metrora izango dituzte garraiobide publikoak.\nCiudad de Vitoria hotel ikusgarri honek estilo arkitektoniko dotore eta sofistikatua du, eta ostariak gustura sentiarazten ditu barruko luxuzko hotelak.\nGelak xarma handiz diseinatuta daude, kolore freskagarriz eta kalitatezko altzariz. Gainera, hotelak instalazio bikainen aukeraketa zabala eskaintzen du, ostari guztien beharrak ahalik eta hobekien asetzeko.


KE-8V berriarekin pralina prestatzen\n2019eko urrren 03a Español English Français Italiano Português Deutsch\nErabiltzaile batek eskatuta, gure chef korporatibo Enrique Fleischmannek 4 kilo hur pralin prestatu ditu KE-8V kuter berriarekin.\nHur txigortuen pralina\n2 kg hur soildu txigortu\n2 kg azukre-hauts\nHasteko, ura azukre-hautsarekin nahastuko dugu eta sutan jarriko dugu, 118ºCtan, jarabea lortu arte. Nahi dugun tenperaturara iritsitakoan, hurrak, azalik gabe, gehituko dizkiogu nahasketari, eta hurrak birrineztatu arte landuko ditugu. Hurrak prest daudenean sutik aterako ditugu eta gorde egingo ditugu.\nItsatsita gelditu diren hurrak bananduko ditugu, eta berriro sutan jarriko ditugu karamelizatu arte. Karamelizatutakoan, mahai gainean utziko ditugu guztiz hoztu arte.\nKaramelizatutako hurrak KE-8V berrian sartuko ditugu eta minutu batez 5eko abiaduran birrinduko ditugu. Ondoren, beste minutu batez birrinduko ditugu.\nOhar garrantzitsua: Birrintzen ari garen denboran oso garrantzitsua da gure elaborazioak ez hartzea 50ºC baino gehiago. Kontutan izan behar da makinaren kalitatea eta potentzia lana egiterako orduan. Gure KE-8Varekin posible da kalitatezko eta errendimenduzko emaitza profesionala lortzea


Hamar urte bete ditu Break on Stage jaialdiak\nHego Korea, Alemania, Italia edo Erresuma Batuko taldeak arituko dira larunbatean, apirilak 9, Bilboko La Casillan egingo den dantza urbanoan oinarritutako ekitaldian.\nBreak on stage jaialdiak, break dance eszenikoan oinarritzen den ekitaldia, hamar urte beteko ditu aurten. Apirilaren 9an Bilboko La Casilla aretoan egingo duten ekitaldian Hego Korea, Alemania, Italia edo Erresuma Batua bezalako herrialdeetako taldeak arituko dira eta Bilboko Crazy hospital edo Nafarroako Breathless bezalako proiektuekin lehiatuko dira.\nHamargarren urtemuga ospatzeko, jaialdiak kalitatearen apustua egin du eta Seuleko Jinjo Crew eta Erresuma batuko Foreign Beggars taldeak izango dira apustu nagusiak. Dj Renegade arduratuko da gaua girotzeaz.\nBreak on stage kolektiboa Logela Multimediaren proiektua da eta jaialdia ospatu baino egun batzuk lehenago gure galderak erantzun ditu.\nZuena bezalako ekimenetara gaztetxoak hurbiltzen dira askotan, nahiz eta adin guztietara zuzenduak egon. Zer motatako jendea hurbiltzen da zuen jaialdira?\nPubliko zabalarentzat zuzenduta dago, 12 urtetik gorakoentzat. Egia da gaztetxoak hurbiltzen direla, agian gehiago identifikatzen direlako jaialdiarekin. Baina arte eszenikoak maite dituen edozeinentzat eta Hip Hop kultura gustoko duenarentzatet da egokia.Mota askotako jendea dago. Madril edo Bartzelonan egiten dituzten kale kultur jaialdietan publiko konkretuagoa dago. Gurea zabalagoa da eta horrela izaten saiatzen gara.\n10 urte hauetan jaialdiak izan duen eboluzioa paraleloan joan da Euskal Herriko Hip Hop eszenak izan duenarekin.Nola ikusten duzue hori?\nEszenaren irakurketa ez dut egin nahi ez dagoelako zehazki nola dagoen jakiterik. Break on stage jaialdiaz gain A.K.A Dantz jaialdia antolatzen dugu urte hasieran Arriola Antzokiarekin batera, kale dantzen erakustaldi eszenikoa da. Euskal Herriko eta inguruko taldeek izena ematen dute bertan. Duela bi urte EH-ko bost taldek izena eman zuten, iaz hamar taldek. Aurten, berriz, hogei taldek! Gure esperientziaren arabera kale dantzak (breakdance, street dance, funky-jazz?) gorantz doaz.\nZuen jaialdiaren bereizgarrietako bat erabiltzen duzuen irudia da.\nEtorriko diren artistak harrigarriak direlako harritzeko gaitasuna ez dugulako alboratzen.Izozkia da gure jaialdia, freskoa eta goxoa.\nInformazio gehiago:Eitb: Hamar urte bete ditu Break on Stage jaialdiak


Nafarroako Birziklatze Zentro Birtuala heldu da Bortzirietara eta Bortziritako garbigunean jarriko da – Bortzirietako Etxe Hondakinen Mankomunitatea\nEgileabortziriakzabor\t December 1, 2021 0 iruzkin\nOrtzegun honetan, abenduaren 2an, Bortzirietako Puntu Garbian joko bat jarriko da: «Nafarroako birziklatze zentro birtuala». Joko horren bidez, gazteak eta adinekoak kontzientziatu nahi dira hondakinak behar bezala bereiztearen garrantziaz, behar bezala birziklatzeko.\nHondakinak Prebenitzeko Bulegoak eta Ecoembes, Ecovidrio eta Ekoizlearen Erantzukizun Hedatuko Sistema Kolektiboek (Ambilamp, Ecotik, ERP, Ecolec, Ecoasimelec, Ecofimática eta Ecolum) sustatu dute. Jokoaren garapenak Nafarroako Ingurumen Kudeaketaren (GAN-NIK) laguntza teknikoa du.\nEsperientzia honetan parte hartzeko, jokalariak errealitate birtualeko teknologia erabiliz eta betaurreko batzuk erabiliz Nafarroako birziklatze zentro birtual bat birsortzen da. Parte-hartzaileek uhal garraiatzaile batetik zirkulatzen duten hondakinak hautatu beharko dituzte, eta edukiontzi egokian utzi, eskualde bakoitzean dauden mota eta edukiontzien arabera.\nAsmatu dutenen kopuruaren arabera, parte-hartzaile bakoitzari ranking bat ezarriko duen puntuazioa emango zaio, eta kanpaina amaitzean hainbat sari banatuko dira; horien artean, irabazlearentzako patin elektriko bat nabarmenduko da. Gainera, jokalari bakoitzak bere asmatzeei eta hutsegiteei buruzko informazio zehatza jasoko du, bereizketan hobetzeko.


Mouhers - Wikipedia, entziklopedia askea.\nCluis, Gournay, Neuvy-Saint-Sépulchre eta Saint-Denis-de-Jouhet\n112 (%50.2) 117 (%52.5)\nMouhers Frantziako udalerria da, Indre departamenduan dagoena, Erdialdea-Loira Harana eskualdean. 2013an 243 biztanle zituen.\n2007an Mouhers udalerrian erroldatutako biztanleak 243 ziren. Familiak 110 ziren, horien artean 36 pertsona bakarrekoak ziren (16 bakarrik bizi ziren gizonak eta 20 bakarrik bizi ziren emakumeak), 31 seme-alabarik gabeko familiak ziren, 31 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 160 etxebizitza zeuden, 108 familiaren etxebizitza nagusia ziren, 27 bigarren erresidentzia ziren eta 25 hutsik zeuden. Etxebizitza guzti hauek 159etxeak ziren. 108 etxebizitza nagusietatik 92 bere jabearen bizilekua ziren, 12 alokairuan okupaturik zeuden eta 4 doan lagata zeuden; 1ek gela bat zuen, 8 etxek bi zituzten, 26 etxek hiru zituzten, 43 etxek lau zituzten eta 30 etxek bost zituzten. 79 etxek euren parking plaza propioa zuten azpian. 53 etxetan ibilgailu bat zegoen eta 41 etxetan bat baino gehiago zituzten.\nMouhers udalerriko biztanleria-piramidea 2009an .\n2007an lan egiteko adina zuten pertsonak 159 ziren, horien artean 116 aktiboak ziren eta 43 inaktiboak ziren. 116 pertsona aktiboetatik 107 lanean zeuden (60 gizon eta 47 emakume) eta 9 langabezian zeuden (6 gizon eta 3 emakume). 43 pertsona inaktiboetatik 15 erretiraturik zeuden, 14 ikasten zeuden eta 14 "bestelako inaktibo" gisa sailkaturik zeuden.\n2009an Mouhers udalerrian 117 unitate fiskal zeuden, 244 pertsonek osaturik. Pertsona bakoitzeko diru-sarrera fiskalaren mediana urteko 14.030 euro zen.\n2007an zeuden 5 komertzioetatik, 2 erauzte enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Mouhers udalerrian 32 nekazaritza-ustiategi zeuden, 1.575 hektarea erabiltzen.\nBNF: 15257437c (data)


Murphy (garagardoa) - Wikipedia, entziklopedia askea.\nMurphy's Irish Stout delakoa 1856. urtetik aurrera Corkeko konderrian dagoen Murphy's Brewery garagardotegian ekoizten den garagardoa da. Esan liteke Irlandan Guinness garagardoak duen aurkaririk zuzenena dela. Herrialdeko garagardozaleen ohituraren arabera Guinness Dublin hirian edan ohi da (nahiz eta praktikan uharte osoan izan) eta Murphy's garagardoa berriz Cork hirian eta uhartearen hegoaldean (nagusiki Cork konderrian).\nMurphy garagardo pinta bat\nBere lehiakideekin parekatuz gero, nagusiki mikatz eta astunagoak diren Guinness eta Beamish, Murphy´s garagardoa stout motako garagardo arin eta gozoagoa da. Bere zaporeak karamelu eta malta zaporeak ekartzen dizkigu gogora, eta "txokolatedun esnearen urrutiko arbasotzat" deskribatzen dute.\nEsnearekin duen parekotasuna zaporea eta egituratik haratago doa; Murphyk ez du inongo karbonizazio arrastorik eta "capuccino sendo bat bezala, beltz, zerbitzatzen da", gainaldean apar pitin batekin -"burua deritzo".\nAparra, bereziki, bere izate trinko eta krematsuarengatik goratua da, bai eta bere dentsitate handiarengatik, azken ezaugarri honetxegatik koilara batez hartu daitekeela aipatzen da.\nUrte ugariren ostean tokian-tokiko garagardo bat izanaz igaro ondoren, Heinekenek garagardotegia bereganatu egin zuen - honekin bat bere banaketaren zabalkundea eman zen - eta honela Murphy's garagardoak nazioarteko edarien komunitatera atera da. Bere hazkundea mundu osoan handia izan denez, Murphy's jadanik 70 herrialdeetan edan daiteke. Adibide gisa, The Daily Orange egunkariko "Beer Bites" zutabeak "lau edalontzitik hiru eta erdi"-ko sailkapena eman zion. Garagardozale adituek Murphy´s garagardoaren izaera biziago, ilunago eta sakonki onduagoa nabarmentzen diote beste amerikar garagardoekin parekatu ezkero.\n(Ingelesez)Murphy's Irish Stout. Webgune Ofiziala\nGaragardo ahotsa, euskarazko garagardoaren inguruko bloga\nAzken aldaketa 27 azaroa 2019(e)an, 22:39(e)tan\nOrriaren azken aldaketa: 27 azaroa 2019, 22:39.


Alterkaria 13: Alternatibaren aldizkariaren zenbaki berria, zaintzaren krisia hizpide – Alternatiba\nAlternatibak, euskal ezkerraren elkarlana sustatzen duen erakunde politikoak, bere aldizkari Alterkariaren zenbaki berria kaleratu du.\nOraingo honetan, monografikoa da, eta zaintzaren krisia du hizpide, egoera soziosanitario larriaren unerik gogorrenetan bizitzari eutsi izan dion jendearengan arreta jarriz. PDFn hemen edo eskatu ale bat ondorengo helbidera idatziz: prentsa(a bildua)alternatiba.net.\nHala, zenbaki honetan ahotsa ematen diegu Arabako egoitzetako langileei, aspalditik ari baitira borrokan lan-baldintza duinen alde; Babestu Bizkaiko egoitzetako senideen elkartearekin hitz egiten dugu, Pentsionistak Martxan-ekin batera zaintzari buruzko liburu bat argitaratu baitute; eta mila borrokatako beterano bat elkarrizketatu dugu, Iñaki Martín, Pentsionistak Arabako kidea. Halaber, gizarte-zerbitzuen errealitate gogorrari eta erakundeen utzikeriari buruz galdetu diegu gure lankideei, Ander Rodriguezi (eusko legebiltzarkidea) eta Claudia Venceslaori (Arabako batzarkidea).\nOhi bezala, Alternatibako kideen hainbat iritzi-artikulu ere plazaratu ditugu, baina oraingoan egokitu zaigun egoeraren hainbat alderdi jorratzeko: Josu Estarrona legebiltzarkideak pandemiak kulturan duen eraginaz idatzi du; Alba Fatuarte Bilboko zinegotziak gure hiriak birpentsatu beharrari buruz; edota Josu Perea soziologoak Covid-19k gizartean dituen ondorioak aurreratzen ditu.\nEduki horiek eta beste batzuek osatzen dituzte gure 13. Alterkariaren 40 orrialdeak.\nalterkaria Azala Zaintza\nFatuarte «Ikastetxeen itzulerak familia eta hezkuntzako profesionalen kezka piztu du, ezjakintasuna eta ziurgabetasuna nagusi direlako»


Langabeziak nabarmen egin zuen behera 2020ko azken hiruhilekoan Urola Erdian - - uztarria.eus\nLangabeziak nabarmen egin zuen behera 2020ko azken hiruhilekoan Urola Erdian\nIraurgi Berritzen 2021-02-08 11:28\n2020ko azken hiruhilekoan nabarmen egin zuen behera Urola Erdiko langabe kopuruak. Martxoan hasi zen COVID-19 osasun krisia tarteko, martxoa eta abuztua bitartean nabarmen egin zuen gora eskualdean langabetuen kopuruak; abuztuaren amaieran erregistratu zuten urteko kopuru handiena, guztira 1.670 langabe.\nAbenduaren amaieran erregistratutako datuei erreparatuz gero, berriz, Urola Erdian 1.414 langabetu zenbatu zituzten eskualdean, iraila amaieran baino 178 langabe gutxiago eta abuztua amaieran baino 256 gutxiago. Urte amaieran, eskualdeko langabezia indizea %9an kokatu zen –%7,5 gizonezkoetan eta %10,8 emakumezkoetan–.\nNahiz eta 2020ko azken hiruhilekoan bilakaera positiboa hauteman zuten, 2020. urtea ez zen urte oparoa izan lan merkatuko adierazle garrantzitsuenentzat. Lanbidek eta Gizarte Segurantzak bildutako datuen arabera, jarraian aurkeztutako joerak nabarmendu daitezke:\nNahiz eta urteko azken hiruhilekoan Urola Erdian zenbatutako langabetu kopurua nabarmen jaitsi, 2020ko abenduaren amaieran 2019 amaieran baino 127 langabetu gehiago zenbatu zituzten, %9,9 gehiago hain zuzen.\n2020an eskualdean erregistratu ziren kontratuei dagonuonez, berriz, guztira 5.400 kontratu zenbatu zituzten, 2019an baino 2.714 gutxiago. Nahiz eta azken hilabeteetan erregistratutako joera positiboa izan zen, azken urtean erregistratutako kontratu kopurua %33,4 jaitsi zen.\nDiru-sarrerak Bermatzeko Errenta (DBE) hartzaileei dagokionez, bestalde, bilakaera negatiboa erregistratu zen iaz. 2020ko abenduaren amaieran, 2019ko hilabete berean baino 48 espediente gehiago zenbatu zituzten. 598 hartzaile zenbatu zituzten guztira Urola Erdian 2020aren amaieran.\nGizarte Segurantzako afiliazioei dagokionean, 2020ko abenduaren amaieran 12.421 afiliatu zenbatu zituzten, duela urtebete baino 57 gutxiago. 2020ko otsaila eta abuztua bitartean eskualdean zenbatutako afiliatuen kopuruan beherakada nabarmena ikus zitekeen arren, 2020ko azken hiruhilekoan afiliatu kopuruan joera positiboa izan zen, eta iaz zenbatutako zifretara iritsi zen ia.\nBestalde, guztira 487 Aldi Baterako Enplegu Erregulazio Espediente (ABEEE) zenbatu zituzten Urola Erdian 2020an. Espediente horiek sektore nahiz jarduera ekonomiko guztietan erregistratu ziren, eta gehienak udaberri garaian. Iraila eta abendua bitartean, 116 espediente erregistratu ziren eskualdean, horietatik 67 azaroan eta ostalaritza jardueran.\nIraurgi Berritzenek datozen hilabeteetan ere eskualdeko errealitate sozioekonomikoaren azterketarekin jarraituko du, une oro eskualdeko lan merkatuaren bilakaera ezagutzeko eta eskualdeko sustapen politikak momentuko beharretara egokitzeko asmoarekin.


Herriko bestak ate-joka dituzte Donamarian - Malerreka - 2019-08-14 - Erran.eus\nHerriko bestak ate-joka dituzte Donamarian\nTtipi-Ttapa 2019-08-13 15:00\nOrtziralean 18:00etan gazteek antolatutako ekitaldia izanen dute.\nAitor Mendiluze eta Jone Uriaren bertsoek girotuko dute igandeko bakaria eta bazkalondoan komentura bisita eginen dute.\n19:00etan herri-kirolak. 20:00etan bestei hasiera emateko txupinazoa botako dute, buruhaundiak, erraldoiak eta musikariak izanen dituzte. 00:30ean Endara DJa herriko plazan.\nGoizean gaiteroak herrian barna. 11:15ean meza. 12:15ean dantzak, Doneztebeko dantza taldearen eskutik. 13:00etan luntxa. 17:30ean pilota partidak (Hodei Iriarte eta Ekai Elorza-Mikel Telletxea eta Oihan Elorza; Elizalde eta Beroiz-Urbieta II.a eta Merino). 20:00etan kantaldia Pancho Balbuenarekin.\n10:00etan herri-krosa (izen-ematea egun berean). 13:00etan aizkora apustua (Vicente eta Larretxea-Azurmendi eta Larrañaga). 14:30ean paella jate autogestionatua herriko plazan. 18:00etan gazteek antolatutako ekitaldia. 19:00etan harrapa ezak/n gazta. 20:30ean dantzaldia Gabenara taldearen eskutik. 21:30ean gazte-afaria. 00:00etatik aitzinera dantzaldia, Gabenara taldeak girotua.\n10:00etan udal ttikiaren aukeraketa. 10:45ean haurren txupinazoa alkategai ttikiaren eskutik. 11:00etatik 13:00etara puzgarriak eta haurrentzako jokoak. 13:30ean haurren bazkaria. 15:30etik 18:30era puzgarriak eta haurrentzako jokoak. 17:30ean mus txapelketa herrikoia (bikoteko partaide batek, guttienez, herritarra izan behar du). 18:30ean txokolate beroa. 19:00etan Slackline (ur gaineko zinta). 19:00etan patata tortilla eta postre lehiaketa. 21:00etan herri-afaria. 22:00etan Oihana eta Oihana trikitilariak.\n14:00etan herri-bazkaria, bertsolariek girotua (Aitor Mendiluze eta Jone Uria). Bazkalondoan komentura bisita trikitilari eta bertsolariekin. Arratsaldez eta gauez dantzaldia Trikiteens taldearen eskutik.\nBestak Malerreka Donamaria


Zuhaitz espezie autoktonoak landatuko ditu Uhandre Amurrioko Baso Biziak elkarteak tokiko kontsumoa bultzatzeko - Aiaraldea - Aiaraldea.eus\nZuhaitz espezie autoktonoak landatuko ditu Uhandre Amurrioko Baso Biziak elkarteak tokiko kontsumoa bultzatzeko\nAimar Gutierrez Bidarte 2021-03-16 07:15\nEukaliptoaren monolaborantzaren kalteez ohartarazteko helburuarekin sortu da plataforma. / Uhandre Amurrioko Baso Biziak\nMartxoaren 19an Baranbioko lursail publiko batean landatuko dituzte zuhaitzak. Tokiko kontsumoak eta kontsumo arduratsuak planetaren iraunkortasunean duten eraginaz ohartarazi nahi dute horrela.\nUhandre Amurrioko Baso Biziak elkarteak tokiko kontsumoa eta kontsumo arduratsua sustatzeko ekimena egingo du. Baranbioko Administrazio Batzarraren lursail publiko batean zenbait tokiko zuhaitz espezie landatuko dituzte. Aurretik insignis pinuak zeuden lursail horretan landatuak.\nElkarteak ingurune hurbilean kontsumitzeak dituen onurak balioetsi nahi ditu horrela, planetaren iraunkortasunean eragiteaz gain, tokiko ekonomian eta gizarte garapenean ere eragina baitu.\n"Gure inguruko saltoki txikietan kontsumitzeko ohiturak inpaktu positibo ugari ditu; ekonomia auzotarrengana itzultzen da, auzoari nortasuna ematen dio, konfiantza sareak sortzen ditu, auzo harremanak sendotzen ditu, enplegua sortzen du eta karbono aztarna murrizten laguntzen du, ibilgailu motordunekin joan etorriak saihesten baitira" azaldu dute elkarteko kideek.\nMartxoak 19, landaketa eguna\nEguraldia lagun, datorren martxoaren 19an -ostirala- burutuko dute ekimena. Inguruko mendien kontserbazioan aktiboki parte hartzeko interesa duen herritar orori luzatu diote bertan parte hartzeko gonbita.\n"Ekimen horrek tokiko kontsumoari balioa emateaz gain, klima aldaketaren aurkako borrokan ere osatzen du, CO2 bahituz, ondasunak ekoiztuz, lurzorua babestuz, ura eta beste ingurumen elementu batzuk babestuz, bioaniztasuna zainduz, paisaia hobetuz..." nabarmendu dute ekintzaileek.\nIngurumena Amurrio Baranbio


Debabarreneko herritar gehienak “ondo betetzen ari dira” aginduak - Noticias de Gipuzkoa\nDebabarreneko herritar gehienak “ondo betetzen ari dira” aginduak\nNotifikazio ofizialik ez bada ere, momentuz koronabirusaz kutsatutako lau lagun daude eskualdean, denak Eibarren\n– j.leon 17.03.2020 | 02:02\nElgoibar – Igandean Ertzaintzak eta Debabarreneko herrietako udaltzainek nahiko lan izan zuten eskualdeko kale, aisialdi gune edota nekazal eremuetan lasai asko zebilen jendea bertan ezin zela egon azaldu eta etxera bidaltzeko.\nHala ere, atzokoan egoera guztiz ezberdina zen eta bailarako alkateek jakinarazi dutenez herritar gehienak ondo betetzen ari ziren agintariek koronabirusaren zabalkundearen aurka emandako gomendio eta aginduak.\nMiguel de los Toyos, Eibarko alkateak, azaldutakoari eutsiz, "beti dago baten bat ez dela egoeraz enteratzen edo ez duela enteratu nahi baina orokorrean esan dezakegu eibartar gehienak zentzuarekin ari direla jokatzen eta agindutakoa betetzen". Hori bai, "pultsoa botatzeko asmoa" duenari gogorarazten dio "isunak izango direla kalera paseatzera edo kirola egitera ateratzen direnentzat".\nEgoera "oso zaila" dela onartu arren, Ane Beitia, Elgoibarko alkateak, pozik agertu zen elgoibartarrek atzo erakutsi zuten "zentzuzko jarrerarekin". Bere hitzetan, "igandean nahiko jende ibili omen ziren kaletik etxean geratzeko emandako aginduari kaso egin gabe baina astelehen honetan jendea lasai ibili da kaletik errekauak egiten eta agindutako segurtasun distantzia mantentzen".\nIldo beretik, Joseba Palenzuela, Mutrikuko alkateak, eta Gilen Garcia, Debako alkateak, bat egin zuten beren herrietan "aparteko arazorik ez" dela egon azpimarratzerakoan. Beraien esanetan, "orokorrean, herritarrak ondo erantzuten ari dira astelehen honetan".\nEgoera antzerakoa zen atzo Soraluzen eta Mendaron.\nIker Aldazabal eta Iñaki Arregi, bi herri horietako alkateek, irekita zeuden establezimenduetara sartzerako orduan herritarrek "ezarritako segurtasun distantziak mantenduz" erakutsitako "jarrera arduratsua" nabarmendu zuten.\nHori bai, Iker Aldazabalek onartu zuen igandean hainbat gazte ibili zirela herriko kaleetatik. Horregatik Soraluzeko Udalak udaltzainen presentzia handitu zuen atzo herriko kaleetan, "bizitzen ari garen egoera berezi eta zail honetaz enteratu ez denari informazioa eman eta etxean geratzeko emandako agindua bete behar duela jakinarazteko".\nlau positibo eskualdean Datu ofizialak ez badira ere, eta zenbakiak une batetik bestera aldatu daitezkeela jakitun, atzo koronabirusak kutsatutako lau kasu konfirmatuta zeuden Debabarrenean; denak Eibarren.\nDe los Toyos alkateak Eibarren "lau positiboren berri" zituztela azaldu zuen eta beste herrietako alkateek, berriz, momentuz beren herrietan konfirmatutako kasurik ez zegoela esan zuten. Hori bai, "birusaren bilakaera ikusita, edozein momentutan ager daitezke", onartu zuten.


Amorebieta-Etxanoko Udalak Urgozo kiroldegi berriaren proiektua onartu du — Amorebieta-Etxanoko Udala\nAmorebieta-Etxanoko Udalak Urgozo kiroldegi berriaren proiektua onartu du\n•\tKirola egiteko instalazio handiagoak, modernoagoak eta jasangarriagoak egongo dira. •\tHerriaren erdigunean egongo da eta estalitako hainbat ekitaldirako balioko du: kultur ekitaldiak, kontzertuak, saldo-azokak eta enplegu azokak beste batzuen artean.\nAmorebieta-Etxano, 2020ko urtarrilaren 31. Amorebieta-Etxanoko Udalak Betarraganeko Urgozo kiroldegi berria eraikitzeko proiektua onartu du. Kiroldegi hau erreferente izango da kirola egiteko eta herrian estalitako jarduerak egiteko.\nAmorebieta-Etxanoko erdigunean dagoen kiroldegi hau, Zornotzako arkitektoek diseinatua, funtzio anitzeko eraikin jasangarria izango da, eraginkortasun energetikoaren zerbitzura teknologiarik aurreratuena duena.\n2.500 lagunentzako aforo batekin, instalazio berrietan askotariko kirol jarduerak egingo dira, baita kultur ekintzak eta ekintza sozial edo ekonomikoak, esaterako kontzertuak, enplegu azokak edo merkataritza, beste batzuen artean.\nKirolaren ikuspuntutik, Urgozo kiroldegi berriak aukera emango die erabiltzaileei instalazio handiagoak, modernoagoak eta jasangarriagoak izan ditzaten. Eraikiko den ekipamenduak 3.574m2 izango ditu eta saski baloirako hainbat kantxa, jesarrita mila lagun baino gehiagorentzako harmaila zabalak, erabilera anitzeko hainbat gune eta bederatzi aldagela eta hainbat biltegi.\nEgoera honi esker Udalak kirol, kultura eta aisialdirako instalazioen eskaintza zabalduko du, eta hain zuzen ere Zornotzako kirol talde eta elkarteen eskutik egiten du, azken proiektua garatzen denak buru-belarri ibili baitira.\nObraren aurrekontua 5.564.000 eurokoa da eta lanak egiteko 20 hilabete egongo dira. Lanak aurtengo azken hiruhilekoan hastea aurreikusten da eta, beraz, 2022ko udarako amaituta egon daitezke.


Sopelako Udala - Zamak Mugitu Makineriaren Erabila\nZu hemen zaude: Hasiera EMPLEO Y PROMOCION ECONOMICA Kanpania eta Proiektuak Zamak Mugitu Makineriaren Erabila\nZAMAK MUGITU ETA BILTEGIRATZEKO MAKINERIAREN ERABILERAN TREBATZEKO IKASTAROA\nEnpleguaren sorrera, enplegagarritasunaren hobekuntza, udalerriaren garapena eta sustapen ekonomikoa, eta biztanleen bizi-kalitatearen eta ongizatearen hobekuntza dira Sopelako Udalak garatzen dituen politiken funtsezko ardatzak eta helburuak.\nKontuan hartuta enplegurako prestakuntza, prestakuntza arloko birziklapena eta enplegagarritasunaren hobekuntza oinarrizko tresnak direla zehaztutako helburuak lortzeko, Enplegua eta Ekonomia Sustatzeko Zinegotzi Arloak ZAMAK MUGITU ETA BILTEGIRATZEKO MAKINERIAREN ERABILERAN TREBATZEKO IKASTAROA abiaraziko du, honako oinarri hauen arabera:\nLEHENENGOA.- ZERBITZUA EMATEKO DEIALDIAREN XEDEA\nDeialdi honen xedea da ZAMAK MUGITU ETA BILTEGIRATZEKO MAKINERIAREN ERABILERAN TREBATZEKO IKASTAROA egitea, Sopelako herritarren enplegagarritasuna hobetzeko eta birziklapen profesionala sustatzeko.\nBIGARRENA.- ZERBITZUA EMATEKO MODUA\nALFA FORMACIÓN enpresaren ardura izango da IKASTAROA eman, garatu eta egikaritzea. Enpresak prestakuntza hori emango du hurrengo helbide hauetan: zati teorikoa, Sopelako Landabe 12an; eta, zati praktikoa, Trapagaraneko (BIZKAIA) El Juncal z/g-ko lokaletan. Ikastaroa maiatzaren 27an hasiko da eta ekainaren 11n amaituko, eta ordutegia 09:00etatik 14:00etara bitartekoa izango da.\nHalaber, enpresak prestakuntzarako behar den material guztia emango du.\nPrestakuntza-mota ikastaro bat da, trebakuntza profesional teoriko-praktikoa emango duena. Ikastaroaren iraupena 12 egunekoa da (guztira, 60 ordu), eta hauexek dira edukiak:\n1.- JASOGAILUAREN ERABILERAN TREBATZEA (UNE 58451en arabera)\nI. MODULUA: JASOGAILUA\nJasogailuaren soinuzko eta ikusizko seinaleak\nII. MODULUA: JASOGAILUAREN MEKANIKA ETA MANTENTZE-LANAK\nJasogailuaren aginte-gailuak eta funtzionamendua. Azalpenak.\nIII. MODULUA: JASOGAILUAREN ERABILERA\nGailua abian jartzea eta geldiaraztea.\nZirkulazioa: mugitzeko abiadura, nondik nora, pisuaren izaera eta abar\nManiobrak: galgatzea, aparkatzea, atzera martxa, maldan behera jaistea.\nIV. MODULUA: JASOGAILUAK GIDATZEKO SEGURTASUNA\nZer den lan-istripua.\nJasogailuen segurtasun eta gidatze-baldintzak.\nJasogailua segurtasunez erabiltzea: parte hartzen duten faktoreak.\n2.- ZUBI-GARABIAREN ERABILERAN TREBATZEA\n1. MODULUA. Makineria ikuskatu eta ezagutzea\n2. MODULUA. Motak\n3. MODULUA. Operatzaile-kudeaketa eta jasotzeko osagarriak\n4. MODULUA. Operazio-probak. Zamak garabiekin eta polipastoekin manipulatzea\n5. MODULUA. Zamak manipulatzeko egokiak diren osagarriak aukeratzea\n6. MODULUA. Zamak lotzeko era\n7. MODULUA. Lokarriak askatzeko kalkuluak\n8. MODULUA. Operatzailearen seinaleak eta eskuliburuak\nSopela udalerrian erroldatutako 18 urtetik gorako edozeinek har dezake parte, eta, prestakuntza eskuratzean, berdintasun eta parekotasun irizpideak errespetatuko dira. Zehaztapen horiek alde batera utzi ahalko dira, izena emateko epea amaitutakoan ikaspostuak bete ez badira: kasu horretan, ikasleek beste irizpide batzuei jarraikiz parte hartu ahalko dute.\nIkaspostuak 15 izango dira, gehienez.\nDeialdi honetan parte hartu ahal izateko, eskatzaileek honako baldintza hauek bete beharko dituzte:\nSopelan erroldatuta egotea.\nEnplegu-eskatzailea izatea edo enplegu-bilaketa aktiboan edo hori hobetzeko egoeran egotea.\n18 urte beteak izatea eta, hala denean, nahitaezko erretirorako gehieneko adinetik gorakoa ez izatea.\nEzgaitasun edo bateraezintasun egoeretako batean ez egotea, indarreko legediaren arabera.\nIzena emateko prozedura Sopelako Udaleko Enplegu eta Sustapen Ekonomikoaren Zinegotzi Arloak eskuratutako izena emateko inprimakiaren arabera gauzatuko da. Inprimaki hori interesdunen eskura dago Sopelako Udalaren webgune ofizialean (www.sopela.eus): www.sopela.eus, “KANPAINEN ATARIA”n, baita udal bulegoetan ere.\nIkastaroetan ikaspostua erreserbatzeko, kontuan hartuko da izena emateko matrikula zein ordutan eta zein egunetan sartu den erregistroan.\nPrograman izena emateko epea 2019ko maiatzaren 6etik 22ra bitartekoa izango da.\nDagoen eskariaren arabera, Sopelako Udalak izena emateko epeak luza litzake.\nIzena emateko epea amaituta eta izangai bakoitzak baldintzak betetzen dituela egiaztatuta, udalaren iragarki oholean argitaratuko da hautatutako pertsonen zerrenda, eta 2019ko maiatzaren 23tik aurrera baliagarria izango da.\nBEDERATZIGARRENA: AURKEZTU BEHARREKO AGIRIAK\nEskatzaileek izena emateko orria aurkezten dutenean, ondoko dokumentazio hau aurkeztu beharko dute:\nPrograman izena emateko orria. Eskatutako datu pertsonal eta harremanetarako datu guztiak bete beharko dira; eta izenpea jarrita eta hori aurkeztuta, interesdunak frogatuko du bete egiten dituela programan parte hartzeko behar diren baldintza guztiak.\nBere nortasuna egiaztatzen duen dokumentazioa.\nEra berean, udalak, unea iritsita eta beharrezkotzat jotzen badu, izena eman dutenei eta partaideei honako hauek eskatzeko aukera gordetzen du beretzat:\nLorturiko titulazio akademikoaren fotokopia konpultsatua.\nLanbidek emandako ziurtagiria, enplegu-eskatzailea dela egiaztatzen duena.\nOnartuen zerrendan bajaren bat izatekotan, eskaeren zerrendatik aterako dira izangaiak, betiere azken zerrenda horretan ezarritako hurrenkeraren arabera.\nInteresdunek deialdi honen, oinarri arautzaileen eta deialditik datozen administrazio egintza guztien aurka egin ahalko dute, Administrazio Publikoen Administrazio Prozedura Erkideari buruzko urriaren 1eko 39/2015 Legean aurreikusten diren kasuetan eta moduan.\nHorren guztiaren berri ematen da herritarrak jakitun egon daitezen. Sopelan, 2019ko apirilaren 29n.


Nola antolatu eragin politikoko ekintza bat ikasgelatik? - Kaidara\nMunduak elkarlotuz proiektuaren (MEP) 2011-2012 edizioan era telematikoan eginiko lanak eta lurralde-topaketan landuriko ondorioak abiapuntu hartuta, ikasgelan prestatu genuen intzidentzia-egintza Kataluniako Parlament-eko diputatu batekin; jarduera horrek eman zion amaiera Katalunian MEPen 11-12 edizioari. Jarduerak hainbat elementu izan zituen: batera erdietsiriko ondorioetatik abiaturiko elkarrizketa irekia, azken agiriaren irakurketa eta ikasleek egin nahi izan zituzten galderei ihardespena ematea.\nEskolako DBHko 2.eko bi taldeok hartu genuen parte, tutoretza orduetan eta, elkarrizketaren prestaketan eta diseinuan gela osoak esku hartu bazuen ere (29 ikasle, taldeko), diputatuarekin elkarrizketan zortzi gazte izan ziren (launa lagun gelako) denen ordezkaritzan, Kataluniako beste hiru ikastegiren ordezkariekin batera.


Ortzadar 020711 by Deia.com - issuu\nLarunbata, 2011ko uztailaren 2a\nOrtzadar \_\_ 01\nLarraitz Zuazo eta Eider Eibar, buru-belarri diseinu eta animazioaren munduan [4-5. orrialdeak]\nDantzaz konpainiaren Lekeitiorako apustua [6. orrialdea]\nL I T E R AT U R A > ‘ S P R AY ’\npaddyrekalde “Bestelako literatura bat aldarrikatu nahi dut, kanon ofizialez paso egiten duena”\nPoema liburu berria kaleratu du Paddy Rekaldek, aldarriz beteriko orrialdeak, ‘spray’-z izkiriatutako gogoetak. ARGAZKIA: IBAN GORRITI\n‘Spray’. Hitz bakarra hautatu du Paddy Rekaldek bere azken olerki liburuaren titulurako. Spray, edo besteak beste, hormetan aldarriak paratzeko erabiltzen den tresna. Paddyren hormak orri zuriak dira, eta teklak darabiltza aldarri egiteko EDORTA JIMENEZ Esku sendoz, Sex Abaroa (2000) eta Bilbo dub kronikak (2004) lehenagoko bilduma bietan bezala. Ausart, Rebel Mayo Colorado (2002) edo Ragga-ragga dator gaua (2006) eleberrietan bezala. Ez dago iruzurrik. Spray, edo Paddy Rekalde bere osotasunean.\nLehen poemari zein gerora datozen batzuei erreparatuta, atzera begirakoa da liburua? Ez dago inongo asmorik atzera begira egiteko nostalgiaren adurrak goitik behera busti gaitzan, ez, memoria errebindikatzen dut gaur egungo errealitatea ulertzeko, bidean galdu ditugun kontuak eta jendeak aldarrikatzeko postal distiratsuen garaiotan. Azken finean, gaur egun dudan munduaren ikuskera, pentsaera eta izaera bizi izan dugunak erabat markatua dela aldarrikatu nahi nuke, alegia, halakoak gara iragan horretatik gatozelako. Bizi izan duguna gara. Halaxe sentitzen dut neure propioak izateaz gain nire belaunaldi sentimentalekoak ere badirela, beraz badela kolektiboa ere esan daiteke.\nMusika eten barik dager liburuan. Askotan esan izan dut oso musikazalea naizela, eta handik agertu zen, esaterako, poesiarako nire estimua. Bizitzak bezala, nire liburuek ere euren soinu banda propioa daukate, euren musika giroa. The Clash taldeak, eta batez ere Joe Strummer abeslariak, oso argi erakutsi zigun aldarrikapenak, matxinadarako gogoa, aldaketarako errebeldia ederto batzen direla koktel berean, bestelako estetika bateaz. The Clashen espiritua kulturan berdindu egiten dut marxismoarenarekin politikan. Errebeldia eta aldaketa etengabea.\nSexua, hiria, presoak, establishment-a, polizia, ‘Spray’ liburuan han eta hemen ageri dira. Osagarri horiek beste batzuekin batera agertzen dira nire lanetan, hunkitzen nautelako. Hiri girokoa naiz eta horretan ikusten dudanak ez nau lasai eta pozik uzten. Putak, junkie-ak zein presoak izan ditut beti inguruan eta euren oinazeak ez dit begirada beste alde batera bideratzen utzi, eta eskerrak, horrek humanoa naizela ikusarazi dit. Ez dira inondik inora poseak, poema guay baterako osagarriak. Ez naiz izan ezta izango ere batere neutrala. Ondo dakit nora bideratu behar dudan ukabilkada, eta baita besarkada ere.\n‘Free self service’ olerkian salaketa gogorra egin duzu. Ez dut estetikaren poesiaren kontra egingo, ezta pentsamenduarena delakoaren kontra ere, baina bai aldarrikatu nahi dudala garai batean sortu zen poesia sozial eta politikoa-\nren alde, batzuek modaz pasata dagoela badiote ere, errealitateak exijitzen didalako poesiarako halako balio humanoa. Ez gara lore jokoetarako txotxongiloak, gure poemak, merkeak izanda ere, eragileak izan beharko lirateke gizartean, eta hortik Free self service zein Poetak eta banderak, Mahmud Darwish poeta palestinarraren hiletetan ederto ikusten zen poeta haren balioa bere herriarekiko. Poesiarentzako adjektibo bat erabiltzekotan, humanoa erabiliko nuke nik.\n‘Voyeur’ poema, nori zuzendu diozu? Bizitza joan egiten da, ez dugu ezer berririk asmatzen, baina odol bako ikusle bat izan gaitezke ala bihotz beteko gizakia. Gure begien aurrean dozenaka kontu agertzen dira, edozelakoak, gure inplikazioa eskatzen dutenak. Ez dakigu zer lortuko dugun, baina saiatzeak beti merezi du. Ez gara harriak, ezta elurra, sargoria edo ekaitzaren aurrean zuhaitzak ere.\nLiburuaren sena eta zentzua laburbiltzen duen poema da ‘Spray’ izenekoa? Spray poemarekin, lehenago esan bezala, bestelako literatura bat aldarrikatu nahi dut, kanon ofizialez paso egiten duena eta Fnac, BBKKutxa, Coca-Cola, Arantzazu eta halakoen “laguntza humanitarioa” baztertzen duena. Amuak beti datoz mozorrotuta. Kulturarik indartsuena beti dator medio boteretsuetatik at. Guk aukeratzen dugu; edo botereak nahi duen lan otzana edo sorkuntza askea.\nLantzean behin, 1936ko gerra dakarzu gogora.\n“Gure poemak, merkeak izanda ere, eragileak izan beharko lirateke gizartean”\nArgi dago gerra zibilaren zauriak ez daudela osatuta, iraganaren egia oraindik konpondu barik dagoela, milaka kontu argitu barik daudela... Ehundaka eta ehundaka gorpu oraindik hobi galduetatik atera barik bezala. Min hori hor dago, eta oinaze ikaragarri hura pairatu zutenen aldeko halako aldarria gero eta zabalduago ikusten dugu kulturaren eremuan... Erabat humanoa da hori guztia erreparatu nahi izatea, edo behintzat ahanzturak jan ez dezala.\n‘Spray’ liburuan hainbat idazle aipatzen dituzu: Bukowski, Yeats, Joyce, Garcia Lorca, Kerouac eta beste. Literaturazalea naizen aldetik hainbat idazlek eragina izan dute nire lanetan, ez dago zalantzarik, eta hortik dator euren presentzia. Baina, bestalde, euren ezaugarriren bat erabiltzen dut nire poemetan halako aldarrikapenen bat egiteko, dela Garcia Lorcaren konpromisoa, dela Kerouacen underground-en beharra, dela Brendan Behanen herriarekiko atxikimendua... Horiek guztiek osatu egin naute idazle bezala, eta publiko egiten dut haiekiko nire errekonozimendua. Bukowskik askotan aipatzen ditu halako idazle zerrenda batzuk “heriotzetik salbatu” zutela aldarrikatzeko. Zorretan sentitzen naiz halakoekin.\nLiteraturian gogor mintzatu zinen gure literaturaren kritika akademikoaz, kanona eraikitzeko moduaz, kanonaz berari buruz ere. Beroaldia ala luzaz hausnartuak? Literaturan, musikan, pinturan zein\nzineman bezala, badago halako botere bat, eta hor sartu literatur adituak, hainbat kritikari eta kultur komisario ofizialek literatur lanak bedeinkatu zein lurperatu egiten dituztenak. Eurek sortzen dituzte kanonak, zer den ona eta zer txarra, zerk merezi duen eta zerk ez. Halako jainko batzuk herria bideratu nahi dutenak. Gure herrian konturik ilusionanteenak ez dira inoiz etorri euren bedeinkapenaz. Errebeldiak markatu egin ditu hainbat garai eta egoera eta hari esker sortu zen 80an halako musika leherketa bat, baita beste arlo batzuetan ere gaztetxeak, fanzineak eta aldizkari batzuk... Momentuko kanonei zein adituei begira izan bagina gure kulturaren orrialdeak basamortu pop dekoratuak izango lirateke... Aditu horiek karga izaten dira ontzia “euren portutik” ez ateratzeko, beraz, eurek ababorrera esaten badute istriborrera jo behar dugu.\nTestamentua ere idatzi duzu: non lurperatu, zelan hil. Heriotzaren aurrean berba eder hutsak entzun daitezke nonahi, baina heriotzaren presentzia inguratu zaizunean arrazoi batengatik zein bestearengatik berba eder horiek guztiak kea bezain sendoak direla ikusten duzu, halako antzezpen faltsu bat. Azken arnasaren aurretik besarkada bat, musu luzea... laztanari eustea bestearen bihotza erabat gelditu arte, eta eusten segitzea gelditu ondoren... Beste guztia bi segundoko etxafleruak dira.\nOrtzadar \_\_ 03\nZein duzu maiteago: aita ala ama?\nSAN OHI DA, literatura nazional baten eginkizunetako bat dela bere herriarentzako mundu sinboliko bat sortzea, erreferentzia-sare propio bat. Ez daukagu lantegi erraza euskaldunok, hiztun eta irakurle kopurua kontuan hartuz gero. Hala ere, batzu-batzuetan asmatzen dugu: gure letrek herri honi oparitu dioten sinbolo ederrenetako bat, adibidez, Aitaren etxea da, Gabriel Aresti beti oroituak asmaturiko poemaz geroztik gure aberriaren metaforatzat hartzen duguna. Orain dela urte batzuk, beste metafora bat sortu zuen Jon Sarasuak, aurrekoari kontrajartzen zitzaiona: Amaren sua. Horren bitartez, hizkuntza bera erabiltzen dugunon komunitatea adierazi nahi zuen pentsalari eta bertsolariak; aretxabaletarrak azpimarratzen zuen, bere ustetan, garrantzi gehiegi ematen geniola etxeari (politikari) eta eskasegia suari (kulturari,\nHerri honek duen sinbolo ederrenetako bat ‘Aitaren etxea’ poema da Odriozolaren ustez, aberriaren aldeko borroka euskaraz egin behar da\nhizkuntzari), eta eransten zuen amaren su hori zela benetan herriaren bihotza. Kontu hauetaz jardutean beste bertsolari bat dator beti burura: Xalbador zena; Urepeleko artzainak, izan ere, unibertsitatera joan beharrik gabe, gaiaren sintesi perfektua egin zuen Herria eta hizkuntza bertso-sortan: “Anai-arrebak entzun ene aho-hotsa / Izaite bat ez daike hezur hutsez osa / Herria da gorputza, hizkuntza bihotza / Bertzetik bereiztean bitarik bakoitza / Izaite horrendako segurra hil hotza”. Antzeko ondoriora iritsi da Joxe Manuel Odriozola, hiru liburu mardul eta mamitsuren bitartez. Euskalgintzaren lekukoak idatzi zuen 2004an, euskal intelektualek nazio- eta hizkuntza-auziez zituzten iritziak bilduz eta jorratuz. Liburu hartan, laburpen hau sinplifikazioa den arren, egurra ematen zitzaien kulturalistei: alegia, abertzaletasunaren beharrik gabe euskara aurrera atera daitekeela defendatzen dutenen ahulguneak seinalatzen zituen, batzuen argudio iruzurtiak salatuz eta besteen borondate onaren hutsaltasuna agerian utziz, estatu baten babesik gabe hizkuntzaren geroa bermatzerik ez dagoelakoan. 2008an Abertzaleak eta euskara kaleratu zuen, aurrekoaren ifrentzua, nolabait esanda: hemen, alderdi abertzaleen diskurtsoa eta, batez ere, praxia hartu zituen kritikagai: euskara, teorian,\ndenek defendatzen dute, baina lehentasuna nazioa askatzeari emanda, hizkuntzaren berreskurapena horren ondoren eta ondorioz etorriko delakoan. Odriozolarentzat, berriz, okerra eta ustela da ikuspegi hori, aberriaren aldeko borroka erdaraz egiten bada ez baita lortuko askapenik, eta lortuta ere horren bidez etorriko litzatekeen errealitatea ez litzateke dagoeneko Euskal Herritzat jo izan duguna. Irlandaren adibide beltza beti gogoan. Aurten hirugarren liburu bat atera du, saila ixteko-edo: Estatu etnozidaren kontra. Begirada zabalduz, ez dio euskal kasuari bakarrik erreparatu, munduan barrena gutxiturik eta bazterturik dauden hizkuntza orori baizik, kontinente guztietako adibideak eta konparazioak ekarriz, baina betiko espirituarekin eta ideiarekin: hau da, nazio politikoa eraiki behar dela, burujabetza lortuz eta kontzientzia nazionala landuz, baina aldi berean, bizikleta baten gurpil biak balira bezala, nazio kulturalari sendo eutsi, horrek huts eginez gero goitik behera eroriko baitzaigu eraikuntza osoa, hondartzan altxatu dugun gaztelua mareagorarekin bezala. Errezeta argia da. Hori gauzatzen asmatzea, ordea, besterik da. Udako liburutzat hartzen direnetakoak ez izan arren, hor daude Odriozolaren saiakerak, gaiaz pentsatu nahi duenarentzako akuilu.\n1. Etxeko hautsa\n1. Haserretu zaitezte!\nAndu Lertxundi. Alberdania.\nStephane Hessel. Denonartean.\n2. Tangerko ametsak\n2. Lazkaoko Beneditarren dokumentazio-gunea\nJon Arretxe. Erein.\n3. Igelak benetan hiltzen dira Iñaki Irasizabal. Elkar.\n4. Mea culpa Uxue Apaolaza. Elkar.\nJoan Mari Torrealdai. Beneditarren F.\n3. Biodiskografiak Iban Zaldua. Erein.\n4. Zeluloidezko begiradak Mikel García Idiakez. Elkar.\nGoizalde Landabaso. Txalaparta.\n5. Tiroa kontzertuaren erdian. Eleberrietan politikaz aritzeari buruz\nBaleak euskal kostalderaino heltzen zirenekoak\nPhilip Roth. Meetook.\nBelen Gopegi. Txalaparta.\nDesioak betetzen dituen giltzaren boterea\nErritmo biziko eta misterioz jositako polizi-eleberria\nIstorio honekin Lizardi saria irabazi zuen Arrate Egaña idazleak. Liburuak bi ildo nagusi ditu. Batetik, giltzaren istorioa dago. Hasieran, Niko pozik dago etxeko giltza eskuan duela, askatasuna eta heldutasuna irudikatzen duelako. Giltza horrek, ordea, nolabaiteko botereaz baliaturik mutilaren desioak betetzen ditu, baina ez berak nahi duen moduan. Bestetik, misteriozko istorio bat dago, auzoan lapur bat dabilelako. Niko, bere lagunekin batera, lapur hori nor den asmatzen saiatuko da.\nBolada txarra darama Mikel Izuk: andreak utzi zuen, lanean ez da agertzen depresioagatik, bere anaia Julenen alprojakeriak jasan behar ditu… Hain zuzen, anaiaren etxean behatz moztu eta odoldu bat aurkitzen duenean hasiko dira gauzak are gehiago okertzen. Saltsa loditzeko, beste hainbat osagai: Andaluziatik datorren neska pinpirin bat, II. Mundu Gerra garaiko mugaldeko abentura ahantzi bat, senar jeloskor bat, naziak eta juduak, droga trafikoan sartutako ukrainarrak...\nBa al dakizu, lehen, baleak euskal kostalderaino iristen zirela? Ba al dakizu gaurko estropaden jatorria orduko arrantzaleen harrapaketa dela? Ba al dakizu, gerora, baleak urritu, eta balezaleak Kanadaraino joaten zirela? Ba al dakizu baleontzi bakoitzean mutil gazte bat joaten zela eta Txo esaten ziotela? Beharbada hori guztia badakizu, baina ezetz jakin zer gertatu zitzaion San Roke itsasontziko txoari, nolako zeharkaldia egin behar izan zuen Ternuaraino.\nEgilea: Arrate Egaña Generoa: Haur literatura Argitaletxea: Erein\nEgilea: Alberto Ladron Arana Generoa: Nobela beltza Argitaletxea: Elkar\nEgilea: Patxi Zubizarreta Generoa: Gazte literatura Argitaletxea: Pamiela\nLIBURU DENDAK: Elkar, Casa del Libro (Bilbo), Auzolan (Iruñea).\nD I S E I N U A E TA A N I M A Z I O A > D I R U D I\nZALETASUNAREN ETA PROFESIONALTASUNAREN\nBilboko San Frantzisko auzunean kokatu dute Dirudi-ren egoitza, xarma berezia duen lokal batean.\nARGAZKIA: DAVID DE HARO\nELAren mendeurreneko bideoa ondu dute Eider Eibarrek eta Larraitz Zuazok, baita Irizar enpresaren spota eta Nafarroako Unibertsitatearen eta Callaghan zapaten iragarkiak ere. Boroako bolatokiari bestelako itxura eman, Durangoko liburutegiko hormetan fantasiazko istorioak asmatu eta, besteak beste, Gueñesko udal zerbitzuen logoa ere sortu dute AMAIA ARRAIZA\nSTILO berezia dute Eibarrek (Zornotza, Bizkaia, 1980) eta Zuazok (Bilbo, 1980). Dirudi-ren baitan, lau eremu lantzen dituzte: ilustrazioa, horma-irudia, diseinua eta animazioa. Besteak beste, web orriak diseinatzen dituzte, eta etxeko paretetan haurren zein helduen giroko marrazkiak egin. Txirri, Mirri eta Txiribitonen irudiak ere marrazten dituzte. Ikastolen Elkartearen eskariz ipuin bat egin zuten, eta orain pailazoak eurak bihurtu zaizkie bezero. “Gustatu zitzaizkien diseinuak eta gauzatxoak eskatzen dizkigute”, diote. Elkarlanean oinarritutako proiektua da Dirudi. Eskuz esku lan egiten dute Eibarrek eta Zuazok. Eta halaxe erantzun diete Ortzadarren galderei ere. Elkarren ondotik hitza hartuz. Batak ongi esandakoa besteak hobeto gaineratuz. Diotenez, “esperimentu gisa” sor-\ntu zuten Dirudi, duela bi urte inguru. Zuazo pozarren itzuli zen Madrildik egin zuen ikastaro batetik. “Esan zidaten marrazteko esku ona edukiz gero, kristoren gauzak egin zitezkeela ordenagailuarekin. Eiderri esan nion: zerbait egin behar dugu elkarrekin”. Lan txikiak egiteari ekin zioten. “Animazioak eta”, zehaztu du Eibarrek. “Esperimentatzen hasi ginen. Eta konturatu ginen oso ondo lan egiten genuela elkarrekin. Eta, gainera, gauza politak irteten zirela, eta larregi insistitu gabe ere enkarguak egiten zizkigutela. Alegia, lana sortzen hasi zela”. Eibarrek zein Zuazok bazuten lana, nork berea. “Baina jendea konturatu zenean biok elkarrekin beste gauza batzuk ere egiten genituela bestelako eskaerak jasotzen hasi ginen. Dirudi-ren izena eduki aurretik hasi ginen lana edukitzen. Hurrengo pausoa izan zen egindako lan hori sarean ikusgai jartzea”, azaldu dute. Eta lan horrek beste lan bat\nerakarri zuen. Eta horrek beste bat. Eta gaurdaino. Zaletasun bezala hasi zena enplegu bihurtu da. Proiektua indartu ahala jabetu ziren Eibar eta Zuazo bide luze baten hasieran baino ez zeudela. “Hasieran erabaki genuen bakoitzak bere aldetik zuena ez uztea, baina azkenean Dirudi-k dena hartu du”. Eibarrek ilustrazioaren eremuan lan egiten zuen bereziki; eta Zuazok, zenbait ekoizpen etxetan, errealizadore edo postproduktore moduan. Denbora tarte batez, lan guztiak mantendu zituzten. Alegia, Dirudi-ren lanez gain, nork bere eremuan zeuzkanak egiten jarraitu zuten. Apustu sendo eta bakarra egin arte. Dirudi-ren izenean behar egiten dute orain. “Ikus-entzunezkoen eta ilustrazioen eremuak\nhain zabalak direnez, Dirudi-k biak har ditzake”. Bidenabar, animazioa eta diseinua ere jorratzen dituzte. Horrenbestez, estilo eta jatorri askotako bezeroentzat lan egiten dute. Dendak, ekoizpen etxeak, administrazioa, publizitate agentziak… Dirudi-n hasi aurretik bakoitzak zeuzkan bezeroak mantentzen dituzte. Eta orain, gainera, bezero horiei zerbitzu berriak eskain diezazkiekete. Sarean duten atarian (www.dirudi.com) ikus daitekeenez, Gueñesko zein Durangoko Udalentzat egin dituzte lanak. Lehenarentzat, zenbait logo diseinatu eta publizitate spot laburrak grabatu dituzte. Bestearen eskariz, udal liburutegiko paretean marrazki eder eta biziak pintatu dituzte. Uda garai egokia izaten da horma-irudiak egiteko. Hezkuntza zen-\n“Dirudi-rako jauzia noiz eman erabaki behar genuen, baina bertigoa ematen du horrek ere”\ntroak itxita egoten direlako, eta eguraldi onarekin atseginagoa delako betiere patioko hormetan muralak pintatzea. Diseinua eta ilustrazioaren barruan, eskuorriak, liburuxkak zein liburuetako marrazkiak egiten dituzte. Orobat, badute oroz gain nagusitzen den ezaugarri bat: bezeroen premiei sormenean oinarrituriko erantzunak ematen dizkiete. “Batzuetan eurek ere ez dute jakiten zer nahi duten. Buruan dauzkaten ideiak kontatzen dizkigute, eta guk proposatzen diegu zer egin”, azaldu du Zuazok. Edozein arlokoak direla ere, sortze lan guztietan parte hartzen dute biek, Eibarrek zein Zuazok. Bilboko San Frantzisko auzunean daukate egoitza, eta elkarlan horren arrastoak nabarmenak dira xarma berezia duen lokal horretan. Ideia ekaitza eginez abiatzen dituzte lanak, eta xehetasun guztiak jasotzeko, arbel modukoa dute, rotolki batekin, eta gorri-berde-urdin koloreko fitxekin.\nEider, txikitatik marrazten\n“Ideiak jaurti, arbelean marrazkiak egin, eta ederto pasatzen dugu”, dio Eibarrek, irribarre zabalarekin. Alderdi teknikoak ez du horrenbesteko konplizitaterik eta elkarlanik eskatzen, eta bakoitzak bere lanari ekiten dio. Mamia bien artean zehaztu ondoren, betiere. Ilustrazio hutsa edo postprodukzioak dira salbuespen bakarrak. Horiek ondo bereizitako arloak dira. “Ni nire munduan sartzen naiz, eta marrazkiak egiten hasten naiz”, dio Eibarrek. “Eta produkzioari dagokionez, berak berdin egiten du”, dio Zuazorengatik. Lan osoak eskaintzen dituzte, lan baten batek zuzenean berena ez den arlo bat ukitzen badu ere. Izan ere, urteetako lanaren ondorioz, hainbat sektoretako profesionalak ezagutzen dituzte. Eta, adibide bat jartzearren, bideo bat grabatzeko aktoreak aukeratu behar badituzte, badakite nora jo, beren arloa ez izanagatik. Lan hori guztia egiteko eta bideratzeko toki baten premiak bultzatu zituen Dirudi enpresa gisa eratzera. Lan Ekintzaren bitartez lortu zuten, duela bi urte inguru. Eusko Jaurlaritzaren diru-laguntza ere jaso zuten, bidenabar. Zorte ona izan dutela diote: “Lanean egon gara etengabe, eta horrek asko laguntzen du”. Oztoporik edo estuasun unerik ez dute gogoan. 2009an, Bilbo Zaharra auzoko Nire Enpresarik Onena Auzoan deritzon saria jaso zuten. “Gogorrena, beharbada, Dirudi-ren aldeko apustu bete-betea egitea izan da. Bitartean, han eta hemen egon gara lanean, eta hori gogorra egiten da. Egunero lanaldi bikoitzak sartzen ibili ginen. Dirudi-rako jauzia noiz eman erabaki behar genuen, baina bertigoa ematen du horrek ere, ez dituzu utzi nahi dauzkazun lanak. Ez dakizu noiz den une egokia”, azaldu du Zuazok. Aurrera begirako erronkez hitz egitean, ez dute zalantzarik: “Orain arte bezain ondo egotea. Eta orain arte bezala jendeak gauza berriak proposatzea, eta aurrera ateratzeko gai izatea. Horrek indar handia ematen du. Dirudi bezala ere, guretzat denbora edukitzea gustatuko litzaiguke”. Zuazok hartu du hitza: “Beti esaten dugu gustatuko litzaigukeela hau eta beste egitea. Enkarguz lan egiten dugu beti. Eta denbora libre gehiago edukiko bagenu, ikerketa lana egin ahalko genuke, edo film labur bat egin eta jaialdiren batera aurkeztu”. Eibarrek, ostera ere: “Ez helburu komertzialekin”. Baizik eta sortzaile gisa jarduteko asmoarekin. Nolanahi ere, jakin badakite haien sormenari bide egiteko behar beste astirik ez edukitzea seinale ona ere badela. Lana dute. Eta krisiak kultura zein beste sektoreak gogor astindu dituen honetan, ez da gutxi. “Ez gaude kexatzeko moduan”, aitortzen dute. “Zaletasuna zena lan bihurtu dugu. Bi urte hauetan, pila bat ikasi eta oso ondo pasatu dugu. Zer eska dezakegu, horrela jarraitzea?”.\nTeknika eta estilo ezberdinak aurki daitezke euren lanetan.\n“Ez gaude kexatzeko moduan. Zaletasuna zena lan bihurtu dugu bi urteotan”\n“Txikitatik egin dut marrazki pila bat. Eta unibertsitatean zer ikasi aukeratu behar izan nuenean, Arte Ederrak egitea erabaki nuen. Unibertsitatean nengoela sortu zitzaidan lehen ipuina ilustratzeko aukera. Andoni Egañarena zen, eta Gara-k atera zuen Gabonetako bilduma batean. Horrek beste lantxo bat ekarri zuen; eta beste horrek, beste bat. Lantxo horiek guztiak batu, eta argitaletxe pila batera joan nintzen. Denei erakutsi nizkien, eta leku batetik eta bestetik deitu egin ninduten. Ilustrazioak egiten nituen bitartean, Bartzelonan animazio masterra egin nuen. Chincheta film laburra egin nuen, Carmen Gonzalezekin batera. Sicarm lehiaketan saria irabazi genuen. Zinebin ere aukeratu zuten, Larraitzen Por ez bezala. Larraitz beti egon da hor. Bide paraleloak egin ditugu. 30etik gora liburu ilustratu ditut, Miren Agur Meabe, Mitxel Murua, Pako Aristi, Unai Elorriaga, Castillo Suarez, Leire Bilbao eta beste hainbatenak. Duela gutxi, Australian egon naiz. Galtzagorri Elkartearen bidez joan naiz, Cervantes Institutuak antolatutako saio batzuetan irudien bidez ipuinak kontatzera”.\nLarraitz, kamarari lotuta\nEider Eibarrek eta Larraitz Zuazok Dirudi-ren aldeko apustu sendoa egin dute. ARGAZKIA: DAVID DE HARO\nIrizar autbous konpainiaren spot-aren sortzaileak ere badira Dirudi-ko bi artistak.\n“Bideoklipak betidanik gustatu zaizkit. MTVa deskubritu nuenean, orduak pasa nitzakeen bideoklipak ikusten. Ikus-entzunezko Komunikazioa ikasita, eta horren barruan edizioa eta postprodukzioa landuta, zaletasuna zena ikas nezakeela konturatu nintzen. Eta EHUn ikasketak egin ondoren, Bartzelonara joan nintzen errealizazioan master bat egitera. Torturaren inguruko Por film dokumentala egin nuen proiektu gisa, eta, nahiz eta faboritoen artean zegoen, dirua jarri behar zutenek atzera egin zuten azken unean. Euskal Herrira itzultzean erabaki nuen bildutako materialarekin zerbait egin behar nuela. Ordura arte egindako harremanak oso estuak ziren, eta ezin nuen jende hori dokumentalik gabe utzi. Hutsetik hasi nintzen dokumentala egiten. Zailena banuen: hitz egiteko prest zegoen jendea. Beste guztia nola edo hala lortu nuen. Saria ere irabazi nuen Zallako (Bizkaia) zinema jaialdian. Dokumental horrek errealizazioaren eremura eraman ninduen, eta urte batzuez aritu naiz lanean arlo horretan, oso gustura. Dirudi-k aukera eman dit fantasiaren mundura berriro bueltatzeko”.\nD A N T Z A > ‘ S A R R I T S A S O A’\nSARRIONANDIAREN POEMAK DANTZATZEAREN ZAILTASUNA Lekeitioko 22. Kale Antzerki Jaialdian (uztailaren 8an) aurkeztuko da Dantzaz taldearen azken lana: ‘Sarritsasoa’ MARTA MORALES\nANTZAZALEEK zita berezi bat daukate Lekeitioko Isuntza hondartzan, uztailaren 8an, 21.00etatik aurrera, Sarritsasoa ikuskizuna estreinatuko baita egun horretan. Lanaren izenburuak ikuskizunaren bi elementu nagusiak uztartzen ditu: Itsasoa eta Joseba Sarrionandiaren poesia (azken hau dantza bihurtuta). Donostiako Dantzaz konpainiako dantzariak arituko dira harearen gainean, Lekeitioko 22. Kale Antzerki Jaialdiari hasiera emanez. Jaialdiaren antolatzaileek egindako proposamen baten ondorioa da Sarritsasoa eta emanaldian Lekeitioko Karkabia taldeko dantzariek eta bertako hainbat umek parte hartuko dute. Guztira 30 dantzari eszenan, eta guztiak zuzentzeko Josu Mujika elgoibartarra. “Obra irekia da hau, ikusleak sentiarazi nahi dituena”, azpimarratzen du. Horretarako, poesia eta gorputzaren mugimenduak ez ezik musika ere erabiliko dute, Joseba Sarrionandiaren poemak oinarritzat hartzen dituzten kantuak, hain zuzen ere. Hortaz, Mikel Laboa, Ruper Ordorika, Audience, Ken Zazpi, Jabier Muguruza eta Deabruak Teilatutan bezalako taldeetako abestiek lagunduko dizkiete dantzarien pausoei, “bata bestearen ondoan jarrita, denak bere indarra edukitzeko, kontatuko dugun istorioaren zati baten esanahia nabarmentzeko”, azaldu zuen Mujikak. Historia hunkigarri bat kontatuko baitigu Sarritsasoak. Bere itsasontzia bitan hautsi eta, ondo-\n“Harearen gainean dantza egitea zaila da” Azken egunetan buru-belarri entsaiatzen ari dira Dantzaz konpainiako dantzariak, Donostiako Arteleku aretoan, hain zuzen. Mugimenduak beste behin errepikatu, koordinazioa perfekzionatu, azken zalantzak argitu... Eta hondartzara beste bidaiatxo bat, entsegu berri bat egin asmoz. Han izan ziren atzo bertan, harean dantza egitea ez baita batere erraza, dantzariak edozein tokitan dantza egiteko gauza izan behar badira ere. “Saltoka ibiltzea zailagoa da, eta lurrera botatzea askoz errazagoa. Baina, gorputz bat hareatik zelan altxatu behar den ere ikasi behar da”, azaltzen du Josu Mujikak. Hala ere, izandako zailtasunak “aberasgarriak” izan direla ziurtatu zuen. “Oztopoa zure mugak gainditzeko lagungarria izaten da beti. Lan asko egin dugu, desafio hutsa izan da lan berri hau. Baina mementu bakoitza disfrutatu dugu”, nabarmendu zuen ‘Sarritsaso’ ikuskizunaren zuzendariak.\nduko du. “Irekia den espazio batean dantza egitea oso berezia da, inguratzen zaituzten elementuak ez baitituzu guztiz kontrolatzen. Hau da, dantzariek inoiz gelditzen ez den itsasoa izango dute atzean, eta eguna bukatzear egoteak ere bere eragina izango du ikusleengan, argitasuna ere aldakorra izango baita”, ziurtatu zuen ikuskizunaren zuzendariak.\nratu ostean, Lekeitioko hondartzan lurreratuko direnen istorioa. Dena musika, dantza eta poesiaren bidez azalduta. “Sarrionandiaren figura bera izango da harearen gainean”, aurreratu zuen Mujikak. Eta maitasuna. Aberriarekiko maitasuna, besteekiko maitasuna. “Azkenean, mementu batzuk agertuko dira, ezberdinak, bizitzan dauden mementu asko bezalaxe”. GERNIKAKO BONBARDAKETA Maita-\nsunarekin batera, baina, sofrimendua ere ez da faltako, itsasontzia ondoratzen hasten denean Ken Zazpik eginiko Gernikan abestia entzungo baita. Une horretan, Gernikako bonbardaketari erreferentzia zuzena egingo diote “beren Gernika propio bizi baitute”. Abesti hori aukeratu izana ez da kasualitatea. “Sarrionandiak idatzitako hitzak indartsuak direla ezin ukatu, baina Ken Zazpiko bertsioak zirrara sortarazi dit beti, eta erabili behar genuela banekien”. Mementu garrantzitsuenetako bat izango da hori, eta musikarekin batera, perkusioa, abioiak, tiroak, kea eta bengalak izango dira Isuntza hondartzan, une horretako tentsioa irudikatu nahian. Hala ere, ikusleek beraien interpretazio propioa egiteko aukera izatea nahi du Mujikak. “Olerki baten esanahia aldatu daiteke, irakurtzen duenaren arabera. Edota pertsona berak irakurrita ere, mementu ezberdinetan egiten badu, esangura ezberdin bat antzeman dezake. Era berean, gure lanak mila esanahi izan ditzake”. Horretan inguruneak ere lagun-\nDantzaz taldeak egin dituen entseguak gogorrak izan dira; azkena atzo bertan egin zuten. IRUDIA: DANTZAZ\nDantzariak, Lekeitioko hondartzan dantzatzen. IRUDIA: DANTZAZ\nTESTUAK ITZULI Dantzaz konpainiako dantzariak Frantzia, Katalunia, Italia, Belgika, Txekia eta Portugalgoak dira. Beraz, gehienek ez zuten Sarrionandia ezagutzen; olerkien itzulpenak irakurri ostean, “musikarekin uztartuz, bakoitzak bere interpretazio propioa egin du”. Lekeitioko jaialdia uztailaren 8tik 10era ospatuko da eta herrialde ezberdinetako talde ugarik parte hartuko du bertan. Ostiralean, Kataluniako Scura Splats taldea arituko da, kalez kale, eta Ojarus japoniarrak plazan izango dira. Larunbatean, berriz, Chipolatas eskoziarrek bere azken lana antzeztuko dute eguerdian, plazan. Arratsaldean, Eidabe eta Deabru Beltzak euskal taldeak izango dira taula gainean (azken hau plazan eta portuan une berean). Frantziar Estatuko Generik Vapeur taldekoekin Talatik plazara kalejira ikusgarria egiteko aukera egongo da, eta Dantzaz konpainiak antzeztutako Sarritsasoa ikusteko parada izango da berriz. Azkenik, igandean Trapu Zaharrak taldekoak arituko dira plaza erdian. Kontuan izan behar da, gainera, talde gehienek emanaldi bat baino gehiago eskainiko dutela.\nOrtzadar \_\_ 07\nBIDAIA > KOADERNOA (XVII)\nJokalari bat, umeari bularra ematen ari zaiola.\nEmakumezko guarani taldea, entrenatzen. Beraientzat, futbola askatasun eremu bat da. DANIEL BURGUI\nAMA GUARANIEN SARIA Aste honetan protagonista izan dira Donosti Cup txapelketara etorri diren ama guarani futbolariak. Belar artifizial finetan jokatzen ikusi ditugu Boliviako oihaneko lurretan baloiaren bidez iraultza soziala burutu duten emakumezkoak. Horrela prestatu ziren Euskal Herrira etortzeko ANDER IZAGIRRE WWW.ANDERIZA.COM\nRUNDAITI eta Boyuibe taldeen arteko partida atzeratu egin da: Susana, jokalarietako bat, titia ematen ari zaio umeari eta beste futbolari guztiak zain dauzka. Amaitu duenean, haurra lagun baten besoetan utzi, zelaira korrika sartu eta arearen ertzean kokatu da. Susanak, baloi bakar bat ere pasatzen utziko ez duen emakume guarani sendoak, 25 urte eta sei seme-alaba dauzka. Partidaren hasiera berriz atzeratu dute, ordea: norbaitek esan du futbolarietako hiru haurdun daudela eta ez luketela jokatu behar. Taldeak berrantolatu dituzte. 35 edo 40 urteko bi andre gizenek kamiseta jantzi eta haurdunak ordezkatu dituzte. Bere umetxoari bularra ematen ari zen beste 16 urteko neska argal bat ere presaka zelairatu da. Epaileak baloia zelai erdian jarri du azkenik, ardi-kakek estaltzen duten lurrezko zabalgunean, eta partida hauek sustatzen dituen Margoth Segoviaren inguruan bildu dira jokalari guztiak: “Lagunok, kirolaz gozatzeko elkartu gara”, dio Segoviak. “Kontua ez da nola edo hala irabaztea, gure artean adiskidetasuna, errespetua eta elkartasuna mantentzea baizik. Guztiok ondo dakizkizuen kontuez ahazteko egiten dugu kirola”.\nFUTBOLAREN IRAULTZA Eurek ondo\ndakitena: bost edo sei ume, batzuetan bederatzi edo hamar, adobezko etxolatan pilatuta urik eta argindarrik gabe, goseak eta gaitzek inguratuta. Etxetik ospa egiten duten senarrak. Edo mozkortuta itzultzen direnak, oihuka eta kolpeka. Atsedenik gabeko lana, haurrak zaindu, arropak garbitu, josi, janaria prestatu, arto pixka bat landatu, zerriren bat eta oilo batzuk hazi, hirira irten\nkalean enpanada batzuk saldu edo etxeak garbitzeko. Eta gauez, futbola. “Astean bitan edo hirutan entrenatzen diren emakume hauek meritu itzela dute”, dio Segoviak. “Lehertuta etortzen dira egunaren amaieran, baina futbola kirola baino askoz gehiago da eurentzat: askatasun unea, lagunekin elkartzeko aukera, bizimodu hain gogorrak pixka batean ahazteko irtenbidea. Gizarte guarania oso matxista da. Emakumeek ez dute bizitza propiorik, senarrak uzten diena bakarrik egiten dute, baina pixkanaka euren espazioak konkistatzen joan dira”. Bi urte eskasetan futbolak iraultza sozial bat bultzatu du Chaco-ko eskualde honetan: “Hasieran gizon askok ez zieten emakumeei jokatzen uzten. Barregarria iruditzen zitzaien, lotsagarria. Emaztea futbolean! Neska askok jipoiak jaso zituzten etxean, entrenamenduetara etortzeagatik. Baina gizonak pixkanaka ohitzen joan dira eta gero eta gehiago datoz partidak ikustera. Igande batez, konturatu nintzen gauzak aldatzen ari ginela: jokalarietako batek haurra senarraren besoetan utzi zuen eta zelaira sartu zen. Iraultza hutsa: gizona haurra zaintzen, emakumeak jokatzen zuen bitartean! Ezin nuen sinetsi”. Badago gizonik Urundaiti-Boyuibe partida ikusten, baina urrun samar, taldetxotan bilduta, zuhaitzen gerizpean. Zelaiaren alboko lerroan iskanbila egiten ari direnak emakumeak dira: epaileari zuzendutako oihu unibertsalak, baina modu gozoan (“¡marque bien la barrera, señor árbitro!”), baloia azkar galtzen duten jokalari zaharrenen aurkako txantxak (“¡está muy pesada!”) eta algara sismikoak Urundaitiko eskuin hegaleko futbolaria bere tal-\ndekideen pase txarrengatik kexatzen denean ( “¡me hacen correr como pelotuda para nada!”). Ez da erraza zelaiko zulo eta konkorren artean baloia gidatzea, eta horregatik Urundaitiko neskek pase luzeak bidaltzen dizkiete airetik bi aurrelari azkarrei. “Hasieran, baloiari\nostikoa eman eta denak atzetik joaten ziren ardiak bezala, baita atezainak ere”, dio Carlos entrenatzaileak. Orain badakite zelaia banatzen eta lekuari eusten. Carlosek azalpenak eten ditu epaileari aldaketa bat eskatzeko: ume bat negar bizian ari da eta amak zelaia utzi behar du bularra emateko. Baina ez dago umea lasaitzerik. “Hainbeste korrika egin eta gero, titia bero-bero daukat eta ez dit hartu nahi”, dio amak. Eta oihuka hasi da,\nChaco-ko eskualde honetan futbolak iraultza sozial bat bultzatu du bi urte eskasetan\nGoizeko seietan esnatu arren, futbolean bukatzen dute eguna. IRUDIA: DANIEL BURGU\nlaguntza eske: “Mesedez, zeinek dauka titi hotz bat?”. Ikusleak barrez lehertu dira, baita area barruan samalda batean baloia lehiatzen ari diren jokalariak ere. “Begira, begira, denak pilatuta, inurriak dirudite!”, esan du beste ikusle batek. Algara algararen ondotik. MUNDURA AZALDU Atsedenaldian\nBoyuibekoak pozik daude: bi eta huts ari dira irabazten. Baina Yobinka Guzman atezainak lan asko egin behar izan du: “Atzeko aldean indar handiagoa behar dugu, baloi asko jaurti dizkigute atera”. Yobinkak 29 urte ditu, lau seme-alaba eta etxean hartu duen iloba bat. Goizeko seietan jaikitzen da egunero, 2 urteko umeari esnea eman, besteentzako gosaria prestatu eta lanera irteteko: haurtzaina da Pueblo Nuevo herrixka guaraniko eskola txiki batean. Eguerditan etxera itzuli, bazkaria egin eta seme-alabak eskolara joateko prestatzen ditu. Arratsaldea arropak garbitzen eta etxea txukuntzen ematen du normalean. Eta gauez entrenamenduetara joaten da, astean bitan: “Hilda banengo bezala egiten dut lo”, esaten du barrez. “Baina gogor prestatu behar dugu, Europara joateko”. Inocenciak 23 urte, lau ume eta itxaropen handiak ditu: “Donostiara bidaiatzea bizitzako aukerarik ederrena da guretzat. Futbola garrantzitsua da, pertsona bezala garatzen eta hazten laguntzen digu: nik umeak zaintzen ditut, arropak garbitu, etxea txukundu, jostuna eta okina ere banaiz diru pixka bat irabazteko… Baina beti tarte bat gordetzen dut entrenamenduetara joateko, futbolari esker emakumeak elkartu egiten garelako: gure arazoak hobeto ezagutzen ditugu, elkarri laguntzen diogu, ondo pasatzen dugu... Eta gizonak ari dira pixkanaka ulertzen. Ondo iruditzen zaie. Gure etxean biok jokatzen dugu: senarra futbolaria da eta laguntzen nau. Haurrak zaintzeko prest dago, bidaiatzeko aukera ematen badigute. Garrantzitsua da Donostiara joatea: munduari erakutsi behar diogu Boliviako emakumeak nola prestatzen ari garen”.


Eskoriatza Atamakoen lan bikaina Espainiakoan - Eskoriatza - Goiena.eus\nEskoriatza Atamakoen lan bikaina Espainiakoan\nImanol Beloki 2018-03-23 09:09\nEskoriatza Atama Kenpo taldeko Mikel Beloki, Argitxu Zubillaga eta Leire Rato dominekin.\nUrrezko domina batekin, lau zilarrezkorekin eta brontzezko batekin etorri dira Eskoriatza Atama Kenpo taldeko Mikel Beloki, Argitxu Zubillaga eta Leire Rato martxoaren 10ean, Guadalajaran jokatu zen Espainiako txapelketatik.\nMartxoaren 10ean, Guadalajaran jokatu zen 2018ko Espainiako Kenpo txapelketa, eta Eskoriatzako Atama taldekoek lan bikaina egin zuten bertan. Izan ere, urrezko batekin, lau zilarrezkorekin, eta brontzezko domina batekin etorri dira bueltan etxera.\nEspainia mailan jokatzen den urteko ekitaldi garrantzitsuena da txapelketa hori; izan ere, talde autonomiko ezberdinak batzen dira bertan, hainbat lurraldetako kirolariekin, federazioa defenditzeko asmoz.\nAurten gauzatu den txapelketan 150 parte-hartzaile batu dira Espainiakoan, eta kategoria ezberdinetan lehiatzeko aukera izan da: kata, defentsa pertsonala, puntukako borroka, borroka jarraia, eta lehen aldiz jokatu den fullkenpo izaneko modalitatea. Azken borroka mota honetan gorputz osoaren kontaktua izaten da, eta eraispenak, proiekzioak eta lurreko borroka bermatzen ditu. Borrokaz gain, erretiro edo balizko ekintzetako puntuen, argi eta ongi exekutatutako kolpeen edo lurreko inmobilizazioen bitartez ere irabazi daiteke.\nLeire Rato, txapeldun\nAtama taldeko ordezkaritzari dagokionez, lan txukuna egin zuten txapelketan. Leire Ratok, urrea lortu zuen fullkenpo modalitatean, eta hala, Espainiako txapeldun berria da. Horrez gain, borroka jarraiko –semicontacto continuo– modalitatean Espainiako txapeldunorde izan zen. Argitxu Zubillagak, berriz, Espainiako txapelketako hirugarren postua lortu zuen borroka jarraiko modalitatean eta brontzezko dominarekin itzuli zen etxera.\nDenbora gutxian, lan bikaina\nMikel Beloki eskoriatzarra, Espainiako txapeldunorde izan zen puntukako borrokan, borroka jarraian eta fullkenpo modalitatean zilarra lortuz. Espainiakoan lortutakoarekin pozik agertu da Beloki: "Iaz hasi nintzen kenpoan, eta lesio baten erruz urte erdi egon naiz geldi. Gogor entrenatu dut, eta pozik nago lortutakoarekin. Datorren urtean, urrea lortzea da nire helburu nagusia. Ekainaren 2tik 4ra, berriz, Reusera joango naiz, lehen aldiz, MMA modalitatean lehiatzera".